Pembukaan penuh LRT laluan Kelana Jaya tertakluk kestabilan dan piawaian keselamatan -Rapid Rail

KUALA LUMPUR, 11 November– Rapid Rail Sdn Bhd (Rapid Rail), selaku operator perkhidmatan LRT, MRT dan Monorel di Lembah Klang, akan memastikan kestabilan dan keselamatan sistem kawalan tren automatik (ATC) sebelum membuat keputusan untuk membuka LRT Laluan Kelana Jaya sepenuhnya lebih awal daripada yang dijadualkan. Rapid Rail dalam satu kenyataan memaklumkan, pembukaan laluan LRT Kelana Jaya kepada orang ramai tertakluk kepada penilaian dan kelulusan Agensi Pengangkutan Awam Darat (APAD), selain ujian-ujian yang dijalankan berjaya tanpa menunjukkan sebarang gangguan sistem. Presiden dan Ketua Pegawai Eksekutif Prasarana Malaysia Berhad (Prasarana) Mohd Azharuddin Mat Sah berkata setakat hari ini, pihak Rapid Rail telah menjalankan beberapa ujian sistem dan pergerakan tren bagi menilai kestabilan dengan hasil ujian awal menunjukkan petanda positif. "Namun begitu, kami tetap akan melaksanakan beberapa ujian lagi bagi memastikan ia stabil dan mematuhi piawaian keselamatan kami sebelum menyambung operasi kerana keselamatan pengguna sentiasa menjadi keutamaan.” katanya menerusi kenyataan itu. Katanya, ujian keatas sistem tersebut dilakukan oleh pasukan kejuruteraan Rapid Rail bersama dengan pihak pengeluar peralatan asal (OEM) Thales Group. “Saya yakin diatas kebolehan pihak Rapid Rail dalam menangani masalah ini. Semenjak gangguan sistem dikesan, siasatan diaknostik awal dan penukaran komponen sistem ATC telah dilakukan oleh pakar teknikal dan pasukan kejuruteraan dalaman yang terlatih, bersama-sama dengan pihak OEM, selaku pengeluar sistem tersebut,” katanya LRT Laluan Kelana Jaya dibuka kepada umum pada tahun 1998 dan merupakan laluan yang tersibuk di antara jajaran sistem rel kendalian Rapid KL.

(Rapid Rail dalam satu kenyataan memeklumkan, pembukaan laluan LRT Kelana Jaya kepada orang ramai tertakluk kepada penilaian dan kelulusan Agensi Pengangkutan Awam Darat (APAD), selain ujian-ujian yang dijalankan berjaya tanpa menunjukkan sebarang gangguan sistem/BERNAMA)

"Sistem ATC bagi laluan tersebut adalah sistem yang telah digunapakai sejak hampir 25 tahun yang lalu dan memang telah direncanakan untuk penaikan taraf."Namun demikian, kerosakan yang dialami sekarang merupakan kerosakan awal yang di luar jangkaan," katanya. Pada bulan lalu, pihak Lembaga Pengarah Prasarana Malaysia Berhad telah pun meluluskan peruntukan sebanyak RM150 juta yang diperlukan untuk fasa pertama penaikan taraf sistem berkenaan.


Bayaran BMT dipercepat 15 November, keputusan tepat bantu pekebun kecil getah

REMBAU, 11 November - Bayaran awal Bantuan Musim Tengkujuh (BMT) pada 15 November ini merupakan keputusan yang tepat.  Ia berikutan pekebun kecil mampu melakukan persiapan sempena musim tengkujuh sekali gus dapat meringankan beban mereka.  Pengerusi Pihak Berkuasa Kemajuan Pekebun Kecil Perusahaan Getah (RISDA), Datuk Seri Mohd Salim Mohd Sharif berkata hujan berterusan di beberapa negeri menyukarkan pekebun kecil melakukan aktiviti pertanian.  "Dengan bantuan RM300 ini kita dibayar 'transfer' dalam akaun dan mengurangkan beban yang akan hadapi pada masa akan datang," kata beliau.

(Pengerusi Pihak Berkuasa Kemajuan Pekebun Kecil Perusahaan Getah (RISDA), Datuk Seri Mohd Salim Mohd Sharif)

BMT dijangka akan memanfaatkan lebih 200,000 pekebun kecil getah di seluruh negara.  Pemberian BMT sebanyak RM600 disalurkan melalui dua peringkat iaitu RM300 pada bulan November dan RM300 pada bulan Disember ini.Semalam, Perdana Menteri, Datuk Seri Ismail Sabri Yaakob mengumumkan bayaran BMT akan dipercepatkan bagi membantu pekebun kecil menghadapi musim Monsun Timur Laut yang dijangka mula melanda negara pertengahan bulan ini.  Dalam pada itu, Ismail Sabri turut memaklumkan kerajaan juga telah bersetuju untuk menaikkan kadar pembayaran BMT daripada RM600 pada tahun ini kepada RM800 bagi tahun hadapan.


PRU15: PDRM buka 25 kertas siasatan, keluar 1,994 permit ceramah

(Deretan bendera pelbagai parti politik yang bertanding bagi Parlimen Marang menjelang Pilihan Raya Umum ke-15 (PRU15) menghiasi jalan raya di Bukit Payong ketika tinjauan hari ketujuh sempena kempen PRU15 hari ini/BERNAMA)

KUALA LUMPUR, 11 November- Polis Diraja Malaysia (PDRM) membuka 25 kertas siasatan berkaitan kesalahan PRU15.Turut ditahan, seorang lelaki kerana disyaki menimbulkan kekecohan di sebuah Pusat Daerah Mengundi di Batu Berendam, Melaka.Pengarah Operasi PRU15 PDRM, Datuk Seri Hazani Ghazali berkata, individu terbabit ditahan bagi membantu siasatan kes berkaitan khianat dan ugutan jenayah."Lelaki berkenaan ditahan selepas bertindak membalikkan meja, kerusi dan mengoyak bendera dalam kejadian kira-kira 11 malam itu.“Lelaki itu ditahan bagi membantu siasatan kes membabitkan Seksyen 427 dan 506 Kanun Keseksaan di Melaka iaitu khianat dan ugutan jenayah,” katanya dalam satu kenyataan.Katanya, bagi 25 kertas siasatan yang dibuka, empat kes masing-masing di Selangor dan Kedah, Sarawak (tiga), Pulau Pinang (tiga), masing-masing dua di Perak, Negeri Sembilan, Johor dan Terengganu, serta Kuala Lumpur (satu), Melaka (satu) dan Kelantan (satu).

(Pengarah Operasi PRU15 PDRM, Datuk Seri Hazani Ghazali/BERNAMA)

Sementara itu, katanya kesalahan lain parti bertanding merangkumi kesalahan menghasut, ugutan jenayah, merosakkan bendera dan papan tanda milik parti politik serta calon, semalam.Dalam pada itu, 1,994 permit dikeluarkan bagi mengadakan ceramah sepanjang kempen pada Khamis, dengan 46 ceramah dikesan tidak memiliki permit.


Pemandu treler maut dalam nahas babitkan lima kenderaan

NILAI, 11 November - Seorang lelaki maut manakala empat yang lain cedera dalam nahas membabitkan lima buah kenderaan termasuk dua buah lori treler di Kilometer 280 Lebuhraya Utara Selatan (Arah Selatan) Nilai, pagi tadi.  Pusat Gerakan Operasi, Jabatan Bomba dan Penyelamat Malaysia (JBPM) Negeri Sembilan dalam satu kenyataan memaklumkan, pihaknya menerima  panggilan kecemasan pada pukul 11.43 pagi dan nahas melibatkan lima buah kenderaan iaitu dua buah lori treler, dua buah kereta dan sebuah motosikal.  Kerja-kerja penyelamatan telah dilakukan dan nahas tersebut membabitkan seramai 10 orang mangsa.

(Nahas itu menyebabkan salah sebuah treler terlibat melintang di atas lebuh raya sekali gus mengakibatkan kesesakan teruk menuju ke arah Seremban)

Mangsa yang maut berumur 43 tahun dan merupakan pemandu salah sebuah lori treler, manakala dua orang lelaki dan dua orang wanita yang lain cedera dan lima yang lain termasuk seorang lelaki serta seorang wanita warga asing selamat.  Mangsa yang cedera telah dihantar ke hospital oleh ambulans dan jentera Perkhidmatan Penyelamatan dan Perawatan Kecemasan.   Nahas itu menyebabkan salah sebuah treler terlibat melintang di atas lebuh raya sekali gus mengakibatkan kesesakan teruk menuju ke arah Seremban.


Gangguan LRT: KTMB sediakan pilihan alternatif

(Menurut KTMB, sebagai pengendali pengangkutan awam, pihaknya terus memberi sokongandan kerjasama kepada Rapid KL dalam menyediakan kesalinghubungan perkhidmatan rel yang cekap buat pengguna/BERNAMA)

KUALA LUMPUR, 11 November- Keretapi Tanah Melayu Bhd menyediakan dua pilihan alternatif bagi pengguna pengangkutan awam ke pusat bandar, berikutan gangguan perkhidmatan LRT Laluan Kelana Jaya.Orang ramai boleh menggunakan perkhidmatan KTM Komuter bagi laluan Pelabuhan Klang dan perkhidmatan Skypark Link dari terminal Skypark di Subang.KTMB menerusi kenyataan memaklumkan, perkhidmatan itu juga berhenti di stesen integrasi Rapid KL iaitu Stesen Subang Jaya, Abdullah Hukum, KL Sentral, Kuala Lumpur, Bank Negara dan Putra.Maklumat lanjut berkenaan jadual waktu perkhidmatan KTM Komuter dan Skypark Link, layari laman sesawang KTMB atau aplikasi MyRailtime.

(KTMB menerusi kenyataan memaklumkan, perkhidmatan itu juga berhenti di stesen integrasi Rapid KL iaitu Stesen Subang Jaya, Abdullah Hukum, KL Sentral, Kuala Lumpur, Bank Negara dan Putra/BERNAMA)

Menurut KTMB, sebagai pengendali pengangkutan awam, pihaknya terus memberi sokongan dan kerjasama kepada Rapid KL dalam menyediakan kesalinghubungan perkhidmatan rel yang cekap buat pengguna.


BUYMe bakal jadi bandar universiti pertama di Melaka

ALOR GAJAH, 11 November - Bandar Universiti Yayasan Melaka (BUYMe) bakal menjadi bandar universiti pertama dibangunkan di Melaka.Ketua Menteri Melaka, Datuk Seri Sulaiman Md Ali berkata BUYMe akan membawa pulangan nilai pembangunan kasar (GDV) sebanyak RM627 juta kepada Yayasan Melaka menerusi pembangunan hartanah seluas 91.459 hektar di kawasan yang terletak bersebelahan Universiti Teknikal Malaysia Melaka (UTeM).

"Jadi saya harap ini satu pembangunan bandar universiti yang baharu dan ia juga boleh memberikan kemudahan kepada semua tenaga pengajar univesiti mahupun yang bekerja di UTEM ini kerana ianya bersebelahan jadi memudahkanlah," katanya kepada pemberita selepas Majlis Pecah Tanah Bandar Universiti Yayasan Melaka (BUYMe) di Simpang Gading, Durian Tunggal, di sini.

Tambah Sulaiman, fasa pertama projek tersebut membabitkan keluasan 36.62 hektar bagi pembangunan 1,404 unit kediaman seperti rumah kos rendah, rumah sederhana rendah, rumah mampu milik, rumah teres, banglo dan kondominium.Selain itu, ia turut membabitkan pembangunan 26 unit lot industri sesebuah, satu plot industri dan 13 unit plot perniagaan melibatkan kawasan seluas 26.96 hektar.


Pelakon wanita dan pempengaruh ditemui maut jatuh bangunan

(Tangkap layar perkongsian dari rakan arwah Zeatyalia melalui Instagram/FOTO IG Zeatyalia)

JOHOR BAHRU, 11 November - Seorang wanita yang juga pelakon sambilan ditemui meninggal dunia selepas dipercayai jatuh dari tingkat 22 sebuah pangsapuri, di Taman Iskandar, dekat sini semalam.Kejadian itu dipercayai berlaku kira-kira 12.50 tengah hari.Ketua Polis Daerah Johor Bahru Selatan, Asisten Komisioner Raub Selamat berkata, pihaknya menerima panggilan kecemasan daripada orang awam yang memaklumkan tentang penemuan mayat seorang wanita di bahagian bawah pangsapuri itu."Hasil siasatan mendapati wanita berkenaan seorang warga tempatan berusia 26 tahun bekerja sebagai pelakon sambilan."Sebab kematian adalah jatuh dari tingkat 22 pangsapuri dan disahkan meninggal dunia oleh pegawai perubatan dari Hospital Sultanah Aminah (HSA), di sini," katanya dalam satu kenyataan media.Beliau berkata, siasatan awal polis tidak menemui sebarang unsur jenayah dan kes diklasifikasikan sebagai mati mengejut (SDR).Bagaimanapun, beliau memohon orang ramai yang melihat kejadian itu untuk tampil memberi maklumat di Balai Polis Taman Pelangi atau boleh menghubungi Pegawai Penyiasat, Asisten Superintendan Mat Nawi Ab Rahman di talian 016-5050808.Terdahulu media dalam talian melaporkan wanita itu dikenali sebagai Syazlin atau nama sebenarnya, Syazlin Suhaizan Zainal.Berita sedih itu dikongsikan oleh rakannya, Zeatyalia melalui Instagram yang enggan mengeluarkan sebarang kenyataan kepada media demi menghormati privasi keluarga mangsa.


Gangguan LRT: Pampasan dengan melanjutkan tempoh sah laku pas - Ka Siong

PETALING JAYA, 11 November - Prasarana Malaysia Bhd akan memberi pampasan kepada pengguna Transit Aliran Ringan (LRT) yang terjejas akibat gangguan perkhidmatan dengan melanjutkan tempoh sah laku pas.Menteri Pengangkutan, Datuk Seri Dr. Wee Ka Siong berkata tempoh pelanjutan itu bergantung pada pihak pengurusan Prasarana selepas menyelesaikan isu gangguan perkhidmatan.

“Kita membuat keputusan dengan melanjutkan mana-mana hari yang mereka tidak guna... mereka boleh lanjut. Kita melihat seminggu dia tidak guna, dia tetap bayar jadi kita lanjutkan tempoh...berapa lama bergantung pada pengurusan Prasarana," katanya dalam sidang media di Kompleks Rapid Rail Subang, di sini.Tambahnya, pelanjutan itu turut melibatkan implikasi kewangan di bawah syarikat itu.Prasarana sebelum ini telah mengumumkan 16 stesen LRT dari Kelana Jaya hingga Stesen Ampang Park digantung operasi selama tujuh hari bermula 9 November lepas ekoran gangguan sistem.


Gangguan LRT, DBKL sediakan lebih banyak laluan bas percuma GoKL

KUALA LUMPUR, 11 November - Dewan Bandaraya Kuala Lumpur (DBKL) menyediakan laluan khas untuk perkhidmatan bas percuma GoKL membabitkan enam bas, mulai hari ini.Ini berikutan gangguan perkhidmatan Transit Aliran Ringan (LRT) Kelana Jaya sejak 9 November lalu.Datuk Bandar Kuala Lumpur, Datuk Seri Mahadi Che Ngah berkata laluan khas ini meliputi Pasar Seni, Masjid Jamek dan KLCC, dengan kekerapan setiap 10 minit pada waktu puncak iaitu 7 pagi hingga 9 pagi dan 5 petang hingga 8 malam.

“Perkhidmatan bas GoKL bagi 11 laluan sedia ada berjalan seperti biasa,” katanya menerusi kenyataan hari ini.Selain itu, DBKL turut menambah dua lagi lokasi ‘point duty’ iaitu di Jalan Jelatik dan Jalan Datuk Keramat di atas 13 lokasi ‘point duty’ sedia ada bagi membantu kekerapan penyuraian aliran trafik.“Kami juga menambah bilangan warden trafik di kawasan yang mempunyai aliran trafik tinggi, dengan jumlah kekuatan 45 orang,” katanya.Tambah Mahadi, DBKL sedia memberi bantuan dan kerjasama kepada Prasarana Malaysia Berhad, Polis Diraja Malaysia dan agensi lain yang berkaitan bagi memastikan trafik lancar dan memberi kemudahan kepada pihak yang terjejas.


MBJB naik taraf pam air dalam usaha menangani banjir kilat

JOHOR BAHRU, 11 November - Majlis Bandaraya Johor Bahru (MBJB) akan menaik taraf pam air dari empat unit kepada enam unit bagi menangani banjir kilat sepanjang tempoh PRU15. Datuk Bandar, Datuk Mohd Noorazam Osman berkata selain menaik taraf pam, MBJB turut akan membina lebih banyak kolam tadahan serta melakukan kerja-kerja pembersihan parit setiap hari bagi mengelakkan ianya tersumbat.Katanya, seramai 100 anggota terdiri daripada skuad kilat MBJB telah diarahkan untuk bersiap siaga bagi menghadapi banjir kilat sepanjang tempoh berkempen dan hari pengundian.

"Apabila berlaku hujan...jika berlaku banjir tim kita akan membantu dulu mereka yang terlibat dengan banjir untuk angkat barang dan sebagainya. Kemudian tim pembersihan akan digerakkan untuk peringkat awal...itu yang kita boleh bantu selain mengharapkan banjir tidak berterusan," kata Noorazam ketika ditemui pemberita selepas program pengindahan sungai dan penanaman pokok di pesisiran Sungai Sri Buntan, Bandar Baru Uda, di sini. Program tersebut bertujuan memelihara dan membaik pulih alam sekitar secara ekosistem sekaligus menghentikan dan merawat kemerosotan biodiversiti yang dipromosikan oleh Pertubuhan Bangsa Bersatu (PBB).


MDEC umum pemenang bagi tiga pertandingan kandungan kreatif digital di Kre8tif! 2022

KUALA LUMPUR, 11 November- Perbadanan Ekonomi Digital Malaysia (MDEC) mengumumkan pemenang bagi tiga pertandingan kandungan kreatif digital iaitu Anugerah Kre8tif! Asia Tenggara, Cabaran Pencipta Kandungan Digital (DC3) dan Anugerah DigiCon6 Asia ke-24 semasa acara Kre8tif! 2022.Kenyataan MDEC memaklumkan pertandingan itu berfungsi sebagai platform untuk mencari serta mengiktiraf bakat pencipta kandungan digital dan pada masa sama, menyokong mereka dengan membantu, mempromosi dan mengiktiraf karya kreatif mereka.Ketua Pegawai Eksekutif MDEC Mahadhir Aziz berkata agensi itu sentiasa kagum dengan kualiti bakat dalam industri kandungan kreatif digital. "Industri kreatif digital telah dikenal pasti sebagai pemacu utama ekonomi pascapandemik Asia Tenggara.

(Ketua Pegawai Eksekutif MDEC Mahadhir Aziz / FOTO FB MyMDEC)

"Ini susulan pendigitalan pesat, peningkatan generasi milenium dan pengguna dalam kalangan Gen-Z yang menghargai pengalaman serta hiburan selain permintaan global yang lebih besar untuk kandungan digital," katanya.


Notis siap siaga kemungkinan banjir di Pantai Timur - JPS

KUALA LUMPUR, 11 November- Jabatan Pengairan dan Saliran (JPS) mengeluarkan notis kesiapsiagaan kemungkinan banjir di Terengganu dan Pahang sekiranya hujan yang signifikan terus berlaku di lembangan Sungai Besut dan Sungai Rompin.JPS, dalam kenyataan dikeluarkan setakat pukul 11.00 malam, memaklumkan ia berdasarkan hasil simulasi model ramalan banjir jabatan itu susulan Amaran Hujan Berterusan (Buruk) oleh Jabatan Meteorologi Malaysia (MetMalaysia) pada pukul 2.10 petang semalam.Menurut JPS, terdapat risiko berlakunya banjir mulai pukul 1.00 pagi tadi di kawasan sekitar Sekolah Kebangsaan Seri Payung di daerah Besut, Terengganu dan pukul 5.00 petang di kawasan sekitar Kampung Buluh Nipis di daerah Rompin, Pahang.Terdahulu, notis sama turut dikeluarkan melibatkan daerah Besut di Kampung La, Kampung Seberang La, Kampung Pengkalan Nangka dan Sekolah Menengah Kebangsaan Seri Bukit Puteri, manakala daerah Setiu di Kampung Nyatoh dan Kampung Che Mohid, yang dijangka mengalami banjir pada pukul 5.00 pagi ini.Ramalan sama turut dijangka berlaku pada pukul 7.00 pagi di daerah Rompin, Pahang melibatkan Sungai Anak Endau di Rumah Pam Setajam.Kelantan pula melibatkan daerah Pasir Mas di Kampung Kubang Rambutan, Kampung Bagus, Kampung Degung dan Kampung Telaga Mas, yang dijangka berlaku banjir pada pukul 2.00 petang.Jabatan itu memaklumkan notis kesiapsiagaan itu dikeluarkan bagi membolehkan semua penduduk terutamanya di kawasan yang berisiko untuk berwaspada dengan sebarang kemungkinan berlakunya banjir kilat bagi tempoh tersebut.

“Sila patuhi arahan pihak berkuasa atau agensi-agensi pengurusan bencana banjir,” demikian menurut JPS.Orang ramai boleh melayari laman sesawang https://publicinfobanjir.water.gov.my, Facebook @PublicInfoBanjir dan Twitter @JPS_InfoBanjir untuk maklumat lanjut dari semasa ke semasa. -BERNAMA


Kerajaan Selangor minta PBT kenal pasti longkang tersumbat

KLANG, 11 November- Kerajaan negeri Selangor meminta semua pihak berkuasa tempatan (PBT) mengenal pasti kawasan perumahan yang mempunyai masalah longkang tersumbat agar masalah 'backlog' aliran air yang menjadi punca kejadian banjir di beberapa tempat di negeri itu, dapat diatasi.Menteri Besar, Datuk Seri Amirudin Shari, berkata pihaknya menerima laporan daripada Pengarah Bomba Selangor, Norazam Khamis, yang memaklumkan antara punca banjir berlaku dalam minggu ini disebabkan longkang tersumbat."Jadi kita akan minta setiap PBT segera untuk (bersihkan) longkang bagi elakkan 'backlog' khususnya di kawasan perumahan dan hotspot banjir," katanya kepada pemberita selepas melawat mangsa banjir di pusat pemindahan sementara (PPS) di Sekolah Kebangsaan (SK) Kampung Johan Setia, malam tadi. Amirudin berkata pihaknya kini lebih bersedia untuk menghadapi bencana banjir khususnya dari segi pengurusan kerana sudah melakukan persediaan lebih awal dari segi khidmat sokongan kesihatan serta kecemasan."Pengurusan mencari dan menyelamat kali ini juga lebih pantas bagi menyelamatkan mangsa walaupun ada yang tidak mahu berpindah. Namun pihak bomba akan memantau kawasan tersebut," katanya.Amirudin berkata setakat pukul 10.00 malam semalam, seramai 211 mangsa ditempatkan di tiga PPS iaitu di Sekolah Kebangsaan (SK) Kampung Johan Setia dan PPS SK Binjai, Meru di Kapar dalam daerah Klang serta PPS Masjid Al Falah Kampung Budiman di daerah Petaling.

(Amirudin berkata pihaknya menerima laporan daripada Pengarah Bomba Selangor yang memaklumkan antara punca banjir berlaku dalam minggu ini disebabkan longkang tersumbat / FOTO JBPM)

Beliau turut memaklumkan tiga mangsa banjir yang ditempatkan di PPS Masjid Al Falah disahkan positif COVID-19 dan dipindahkan ke Dewan Orang Ramai Kampung Budiman.Katanya, pihaknya belum menerima laporan berhubung kejadian banjir berlaku di tempat lain selain tiga kawasan berkenaan dan memaklumkan situasi banjir di Selangor masih terkawal. -BERNAMA


PM santuni Veteran UMNO Pahang

BERA, 11 November- Perdana Menteri, Datuk Seri Ismail Sabri Yaakob menyantuni Veteran UMNO Pahang di Restoran Tebing Bidara di Kampung Tok Langit, di sini, malam tadi. Beliau meluangkan masa selama satu jam sembang santai dan beramah mesra dengan 300 ahli veteran.  Pada majlis itu, veteran yang ditemui menyatakan bahawa parti yang berpengalaman dan berjaya membangun serta mengharumkan nama negara antara pilihan mereka bagi Pilihan Raya Umum ke-15 ini.  Mereka juga mahukan kerajaan yang mampu memberikan perkhidmatan terbaik kepada rakyat pada masa hadapan.

(Pengerusi Perhubungan Veteran UMNO Pahang, Datuk Seri Ishak Muhammad)

"Sebagai orang parti kita seharusnya gembira apabila kita menang apatah lagi untuk Datuk Seri Ismail Sabri. Sudah semestinya kita memberi sokongan yang padu supaya beliau dapat terus berkhidmat kepada parti bukan saja di Pahang malah seluruh negara," kata Pengerusi Perhubungan Veteran UMNO Pahang, Datuk Seri Ishak Muhammad.Malah Setiausaha Veteran UMNO Pahang, Sarifudin Ahmad berharap rakyat akan mengundi parti yang mempunyai pengalaman serta telah terbukti berjaya membangunkan negara diperingkat negara dan antarabangsa.


RM1.8 bilion untuk projek tebatan banjir di Pahang

TEMERLOH, 11 November- Peruntukan sebanyak RM400 juta untuk projek tebatan banjir di Lembangan Sungai Semantan telah diluluskan bagi mengurangkan risiko banjir. Calon Parlimen Temerloh, Datuk Seri Mohd Sharkar Shamsuddin berkata, sebanyak RM50 juta diperuntukkan di kawasan Bandar Mantakab dan jajaran Kampung Batu Kapor dan sekitarnya.  Menurutnya, projek jangka panjang tebatan banjir bukan sahaja membabitkan jajaran Sungai Semantan tetapi juga tempat berisiko banjir dari daerah Raub, Bentong, Lancang, Batu Kapor, Lembangan Sungai Semantan dan Bera.  Secara keseluruhannya, peruntukan sebanyak RM1.8 bilion telah diluluskan dalam Bajet 2023.  Beliau berkata demikian kepada media selepas Majlis Mesra Rakyat di Kampung Gantuk, Mentakab.

(Datuk Seri Mohd Sharkar Shamsuddin/FOTO BERNAMA)

Beliau yang merupakan calon Parlimen Barisan Nasional berkata, kerajaan pusat dan negeri sangat peka dengan kesulitan penduduk terkesan banjir terutama yang tinggal di pinggir sungai.


Pasukan petugas khas ditubuh tangani berita palsu semasa PRU15

KOTA BHARU, 10 November- Pasukan petugas khas ditubuhkan bagi memantau berita palsu yang tular di media sosial sepanjang Pilihan Raya Umum ke-15 (PRU15).Menteri Komunikasi dan Multimedia, Tan Sri Annuar Musa berkata pasukan itu dianggotai lebih 100 polis serta kakitangan Suruhanjaya Komunikasi dan Multimedia Malaysia (MCMC).“PDRM sudah membuat permohonan kepada saya untuk memberi peranti bagi 'task force' ini dalam menangani berita palsu di media sosial.Saya telah bersetuju dan meluluskan untuk mendapatkan peralatan bagi membolehkan pasukan ini berfungsi dalam memantau semua pemberitaan palsu,” katanya.Beliau berkata demikian selepas merasmikan Karnival Komuniti eSports Keluarga Malaysia @Ketereh di Kompleks Yayasan Kemiskinan Kelantan (YKK) Melor di sini.

(Tan Sri Annuar Musa, Menteri Komunikasi dan Multimedia / Foto BERNAMA)

Tambah beliau, pasukan tersebut akan memadam segera berita palsu yang disiarkan tanpa perlu menunggu laporan dibuat.“Nak tunggu laporan dan menyiasat adalah tidak sesuai waktu pilihan raya ini kerana kalau calon yang menjadi mangsa, jadi teraniayalah calon itu.Oleh itu, ‘task force’ ini dibenarkan mengambil tindakan serta-merta,” katanya.Beliau turut meminta orang ramai supaya membuat laporan segera kepada MCMC sekiranya melihat sebarang hantaran berita yang berunsur fitnah dan palsu di laman sosial.


JBPM gerakkan lima helikopter dan dron sebagai persediaan hadapi peralihan Monsun Timur Laut

(Ketua Pengarah JBPM, Datuk Seri Mohammad Hamdan Wahid bercakap pada sidang media selepasMajlis Perbarisan Pentauliahan Diploma Pascasiswazah dan Diploma Lanjutan Sains Kebombaan Siri 1 di Akademi JBPM di Kuala Kubu Bharu)

HULU SELANGOR, 10 November - Jabatan Bomba dan Penyelamat Malaysia (JBPM) akan menggerakkan lima helikopter dan dron sebagai persediaan menghadapi fasa peralihan MonsunTimur Laut yang melanda negara ketika ini.  Ketua Pengarah JBPM, Datuk Seri Mohammad Hamdan Wahid berkata aset berkenaan akan diatur gerak bagi memantau lokasi banjir selain memudahkan proses mencari dan menyelamat terutamanya di lokasi terpencil berlakunya bencana.  "Lima pesawat, satu di Borneo dan empat di Semenanjung, pada masa yang sama apabila penubuhan dan juga pembentukan pangkalan hadapan iaitu di utara, pantai timur dan juga di selatan, begitu juga di Miri, Sarawak jadi pangkalan hadapan, ini bukan sahaja memusatkan aset, logistik untuk banjir dan juga keanggotaan iaitu 'Red Team' kita itu, RED yang kita tubuhkan, kita juga menyediakan khidmat pesawat apabila diperlukan, sekiranya kita nampak daripada ciri-ciri banjir, hujan, paras air yang meningkat, kita akan letak mereka ini di pangkalan hadapan, jadi itu adalah gerak kerja kita sebenarnya, kita akan sentiasa memantau," kata beliau pada sidang media selepas Majlis Perbarisan Pentauliahan Diploma Pascasiswazah dan Diploma Lanjutan Sains Kebombaan Siri 1 di Akademi JBPM di Kuala Kubu Bharu, di sini hari ini.

Sejumlah 333 balai JBPM di seluruh negara bersiap sedia 24 jam bagi menghadapi sebarang situasi sama ada banjir, bencana dan usaha menyelamat yang lain.  Sebelum ini Jabatan Meteorologi Malaysia meramalkan Monsun Timur Laut bermula pada 7 November dan berterusan sehingga Mac 2023. Turut hadir pada majlis tersebut, Ketua Setiausaha Kementerian Perumahan dan Kerajaan Tempatan, Datuk M.Noor Azman Taib yang menyampaikan anugerah kepada 129 pelatih selepas berjaya menamatkan kursus Diploma Pascasiswazah dan Diploma Lanjutan Sains Kebombaan.


Bursa Malaysia umum semakan proses kajian semula separuh tahunan FTSE Bursa Malaysia

KUALA LUMPUR, 10 November- Bursa Malaysia Bhd mengumumkan semakan kepada proses kajian semula indeks untuk Siri Indeks FTSE Bursa Malaysia.Semakan itu, yang akan dilaksanakan bermula dengan kajian semula pada Disember 2022, akan menyaksikan penerbitan kajian semula indeks awal yang mengumumkan penambahan dan pemadaman yang dijangka menjejaskan FTSE Bursa Malaysia KLCI (FBM KLCI) dan Indeks FTSE Bursa Malaysia Mid 70 (FBM 70) masing-masing pada Rabu sebelum Khamis pertama bulan Jun dan Disember.“Kajian semula itu akan diterbitkan melalui notis teknikal FTSE Russell. Sementara itu, tarikh penerbitan kajian semula terakhir indeks itu tidak berubah, dan ia akan terus diterbitkan selepas penutupan pasaran pada Khamis pertama bulan Jun dan Disember,” kata Bursa Malaysia dalam satu kenyataan hari ini.

Tarikh akhir kajian semula indeks untuk Kajian Separuh Tahunan FTSE Bursa Malaysia pada Disember 2022 akan berdasarkan data yang diperoleh pada penutupan pasaran Isnin, 21 November, 2022.Bagaimanapun, bursa berkata sekiranya hari Isnin, 21 Nov, 2022 diisytiharkan hari kelepasan am berikutan pilihan raya umum pada Sabtu, 19 November, 2022, FTSE Russell akan mengalihkan tarikh akhir semakan indeks ke hari dagangan terakhir sebelum hingga 19 November, 2022 dan bergantung pada data yang diperoleh pada penutupan pasaran hari tersebut.-BERNAMA


1,000 metrik tan ikan segar beku Q'Fish diguna sepanjang musim tengkujuh

(1,000 metrik tan stok simpanan ikan segar beku Q'Fish akan digunakan sepanjang tempoh musim tengkujuh)

BESUT, 10 November - Sebanyak 1,000 metrik tan stok simpanan ikan segar beku Q'Fish akan digunakan sepanjang tempoh musim tengkujuh kali ini dalam usaha menangani kenaikan harga dan mengimbangi bekalan ikan di pasaran. Usaha Lembaga Kemajuan Ikan Malaysia (LKIM) itu adalah bagi memastikan bekalan ikan semasa musim tengkujuh adalah mencukupi dan menyediakan stok simpanan ikan sejuk beku menerusi kaedah Q’Fish di negeri-negeri yang berlaku banjir.  Jelas Ketua Pengarah LKIM, Yusof Othman, kesemua stok simpanan ikan sejuk beku tersebut ditempatkan di 130 bilik sejuk LKIM dan dijual dengan harga RM10 sepaket.  Antara ikan yang dijual menerusi kaedah itu adalah ikan kembong, selayang, selar dan cencaru. "Bekalan ikan kita jangkakan tiada masalah, apa lagi tahun ini, kita telah bersedia secukupnya, tentunya musim tengkujuh, bulan November, Disember dan Januari, kita ada bekalan ikan sejuk beku sebagai mana sebelum, kita dah tahu, kita telah pastikan semua bilik sejuk kita, bekalan ikan kita di seluruh negara, Insya-Allah mencukupi," kata beliau selepas mengetuai Program Gotong-Royong Membersihkan Masjid Kampung Air Tawar dengan melibatkan penyertaan warga LKIM, nelayan dan Persatuan Nelayan Kawasan Besut, di sini hari ini.

(Ketua Pengarah Lembaga Kemajuan Ikan Malaysia (LKIM), Yusof Othman ditemu bual Berita RTMselepas Program Gotong-Royong Membersihkan Masjid Kampung Air Tawar di Besut, Terengganu)

Hadir sama Pengarah LKIM Negeri Terengganu, Rosli Mustafa.  Terdahulu, seramai 100 orang termasuk 40 kakitangan LKIM negeri dan pusat terlibat di dalam program gotong-royong berkenaan.  Pada program tersebut, Yusof turut menyerahkan sumbangan kepada wakil Masjid Kampung Air Tawar berjumlah RM1,000 dan peralatan elektrik serta menyumbangkan 50 jaket keselamatan kepada para nelayan bot fiber di kawasan tersebut.  Program dilaksanakan ini merupakan salah satu daripada aktiviti kemasyarakatan dijalankan selama lima hari oleh warga kerja LKIM di daerah Besut sejak 9 November lalu.


Kementerian Undang-Undang perlu diwujudkan semula - Wan Junaidi

(Menteri di Jabatan Perdana Menteri (Parlimen dan Undang-Undang), Datuk Seri Dr Wan Junaidi Tuanku Jaafar)

KUALA LUMPUR, 10 November - Kementerian Undang-Undang perlu diwujudkan semula demi kesinambungan dan penyelarasan dasar perundangan negara. Menteri di Jabatan Perdana Menteri (Parlimen dan Undang-Undang), Datuk Seri Dr Wan Junaidi Tuanku Jaafar dalam satu kenyataan memaklumkan pengesyoran itu dikemukakan kepada Perdana Menteri untuk memastikan semua agenda perundangan dapat diteruskan dengan lebih cekap.Jelasnya, bagi memastikan transformasi Parlimen terus berjalan, pindaan Larangan Ahli Dewan Negara Bertukar Parti turut perlu dibuat seperti mana pindaan Larangan Ahli Dewan Rakyat Bertukar Parti."Selain itu, pindaan Perlembagaan Persekutuan untuk mengehadkan tempoh perkhidmatan Perdana Menteri selama 10 tahun juga, perlu dilaksana."Tujuh akta untuk memansuhkan hukuman mati mandatori dan menetapkan budi bicara mahkamah, perlu dibentangkan ke Parlimen dalam masa terdekat," kata beliau dalam kenyataan tersebut hari ini.

Sementara itu, persempadanan semula kawasan-kawasan Parlimen bagi menambah kerusi Sarawak dan Sabah seperti mana dalam Perjanjian Malaysia 1963 serta meminda Perlembagaan Persekutuan dengan memasukkan Pelancongan ke dalam senarai kuasa bersama iaitu kuasa Persekutuan dan Negeri.Wan Junaidi berharap agar usaha dan inisiatif ini akan tetap diteruskan oleh sesiapa sahaja yang akan memegang portfolio kementerian tersebut.


KKM buat persediaan awal hadapi musim banjir

KUALA LUMPUR, 10 November - Kementerian Kesihatan Malaysia (KKM) bersama agensi berkaitan telah membuat persediaan awal menghadapi musim banjir.Menurut Pakar Perubatan, Bahagian Kawalan Penyakit,Dr. Anis Salwa Kamarudin, fasiliti kesihatan yang mungkin dilanda banjir juga perlu dalam keadaan bersedia agar perkhidmatan kesihatan tidak terjejas."Pasukan kesihatan dan perubatan di setiap negeri sudah dimaklumkan untuk siap siaga selepas Ketua Pengarah, Tan Sri Datuk Dr Noor Hisham Abdullah mengeluarkan pekeliling bagi menjalankan tugas di kawasan masing-masing yang berisiko terlibat banjir," katanya kepada RTM di sini hari ini.

KKM telah memberi garis panduan dalam pengurusan COVID-19 di Pusat Pemindahan Sementara, PPS di laman web KKM.Masyarakat turut dinasihat membuat persiapan awal seperti menyediakan beg kecemasan agar tidak mengalami sebarang masalah ketika berada di PPS.


Projek Ladang Solar Terapung dijangka siap pada Mac 2023

PASIR MAS, 10 November- Projek Ladang Solar Terapung di kawasan Tasik Danau Tok Uban dijangka siap sepenuhnya pada Mac 2023.Menteri Tenaga dan Sumber Asli, Datuk Seri Takiyuddin Hassan berkata, setakat ini projek bernilai RM450 juta itu telah mencapai tahap kemajuan 90 peratus.Jelas beliau, projek solar berkapasiti 100 megawatt itu dijangka mampu menampung penggunaan tenaga elektrik kepada kira-kira 40,000 isi rumah. "Ini merupakan satu program yang berjaya yang mempunyai banyak matlamat termasuk untuk mengurangkan pengeluaran karbon dioksida dan kesan rumah hijau," katanya selepas meninjau persiapan akhir projek berkenaan di sini.

(Datuk Seri Takiyuddin Hassan diberi penerangan berhubung pengoperasian Projek Ladang Solar Terapung di kawasan Tasik Danau Tok Uban / Foto BERNAMA)

Tambah beliau, projek tersebut mampu menjadi pemangkin kepada pertumbuhan ekonomi negeri Kelantan.Ia termasuk menyediakan peluang pekerjaan kepada penduduk setempat selain sumber pendapatan baharu kepada kerajaan negeri.


Kes demam denggi naik 16 peratus minggu lepas

PUTRAJAYA, 10 November - Kes demam denggi pada Minggu Epidemiologi ke-44 tahun ini, meningkat sebanyak 233 kes atau 16 peratus kepada 1,693 berbanding 1,460 pada minggu sebelumnya.Ketua Pengarah Kesihatan Tan Sri Dr Noor Hisham Abdullah berkata, dua kematian akibat komplikasi demam denggi, dilaporkan pada minggu berkenaan."Kumulatif kes demam denggi yang dilaporkan sehingga kini, adalah sebanyak 51,262 kes berbanding 22,101 kes bagi tempoh sama 2021 iaitu peningkatan sebanyak 29,161 kes (131.9 peratus). "35 kematian akibat komplikasi denggi turut dilaporkan berbanding 17 kematian bagi tempoh sama pada 2021, iaitu peningkatan sebanyak 18 kematian," katanya melalui kenyataan hari ini.

Bagaimanapun, jumlah lokaliti hotspot yang dilaporkan pada Minggu Epidemiologi ke-44 menurun kepada 50 berbanding 56 pada minggu sebelumnya.


Polis tidak akan berkompromi terhadap pihak ganggu kempen PRU15 - Acryl Sani

(Ketua Polis Negara, Tan Sri Acryl Sani Abdullah Sani)

KUALA LUMPUR, 10 November - Polis tidak akan berkompromi terhadap mana-mana pihak yang didapati mengganggu proses kempen pada Pilihan Raya Umum ke-15 (PRU15).Ketua Polis Negara, Tan Sri Acryl Sani Abdullah Sani memaklumkan 2,500 pasukan Op Cantas Khas menjalankan risikan dan pemantauan ketika ini untuk mengenal pasti sebarang kemungkinan."Tidak menimbulkan provokasi kepada mana-mana pihak dalam urusan kempen, contohnya seperti merosakkan, membuat khianat kepada poster-poster pilihan raya, bannner dan seumpamanya, pada masa sama juga menganggu gugat perjalanan ceramah yang dijalankan mana-mana pihak, ini juga akan menimbulkan kegusaran dan juga pergeseran di kalangan mereka yang berada di tempat semasa berkempen tersebut," kata beliau ketika ditemui Berita RTM di Angkasapuri, di sini hari ini.Acryl juga meminta orang awam untuk merujuk atau membuat laporan polis bagi tindakan susulan anggotanya untuk memastikan proses kempen berjalan lancar.

Mengenai tahap kesiapsiagaan Polis Diraja Malaysia (PDRM) bagi proses pengundian awal pada 15 November ini, beliau berkata persediaan rapi dilakukan bagi memastikan proses tersebut berjalan lancar seperti mana pilihan raya umum sebelum ini."Undi awal pada 15 November ini biasanya tidak menimbulkan banyak masalah kerana kesemua tempat mengundi tersebut diadakan di premis-premis ATM untuk Angkatan Tentera Malaysia dan Polis Diraja Malaysia (PDRM) untuk anggota polis, jadi seperti mana yang lepas-lepas pada umumnya perjalanan undi awal berlangsung dengan lancar dan tanpa sebarang masalah," jelas Acryl.Sejumlah 616 pusat mengundi awal akan dibuka bagi proses pengundian awal dan ia membabitkan 118,794 anggota PDRM dan pasangan serta 146 ribu 737 anggota Angkatan Tentera Malaysia (ATM) bersama pasangan.


Piala Dunia 2022: MYTV tampil sebagai penaja siaran RTM

(Ketua Pengarah Penyiaran, Datuk Che Roslan Che Daud (TENGAH) bersama Ketua Pegawai Eksekutif MYTV, Mohamed Helmi Harith serta pegawai/Unit Foto RTM)

KUALA LUMPUR, 10 November- Menjelang 10 hari sepak mula Piala Dunia Qatar 2022, Syarikat MYTV Broadcasting Sdn Bhd (MYTV) tampil selaku penaja siaran di Radio Televisyen Malaysia, RTM.Inisiatif itu bagi merealisasikan pengalaman terbaik siaran bola sepak berprestij buat seluruh Keluarga Malaysia secara percuma di platform MYTV.Majlis menandatangi persetujuan penajaan diwakili Ketua Pengarah Penyiaran, Datuk Che Roslan Che Daud dan Ketua Pegawai Eksekutif MYTV, Mohamed Helmi Harith.RTM tampil menyiarkan 41 perlawanan iaitu 27 siaran langsung dan 14 siaran tertunda.Kesemua perlawanan tersebut boleh ditonton di saluran TV2, TV Okey dan Saluran Sukan RTM."Kalau ada lagi penaja-penaja yang ingin menaja siaran kita ini,kita masih lagi buka kepada mana-mana penaja yang berminat kerana bola sepak ni semua orang minat dia punya tontonan sangat tinggi," kata Ketua Pengarah Penyiaran Datuk Che Roslan.MYTV yang kini mempunyai 5 juta penonton dijangka bakal meningkat kepada 8 juta penonton sedikit masa lagi."MYTV sebenarnya memberi kepada rakyat satu pengalaman secara percuma dimana rakyat dapat menonton bola sepak bertaraf dunia tanpa sebarang bayaran langganan bulanan, kualiti yang kami sediakan adalah kualiti HD dan tidak diganggu oleh keadaan cuaca," katanya Azlina Mohd Yusof, Ketua Pegawai Operasi MYTV.Bagi edisi Piala Dunia kali ini, RTM turut tampil dengan tujuh pengacara sukan dan 12 pengacara jemputan yang terdiri daripada bekas pemain dan jurulatih kebangsaan.Selama 20 tahun RTM tidak putus membida hak penyiaran sama ada siaran langsung mahupun siaran tertunda bagi membolehkan rakyat Malaysia mentonton kejohanan empat tahun sekali itu secara percuma.

(Datuk Che Roslan Che Daud (KIRI) dan Mohamed Helmi Harith menunjukkan MoU yang dimeterai)(Foto disediakan Unit Foto RTM)


Anggota ATM dibenar sertai ceramah politik tanpa berpakaian seragam tentera

ALOR SETAR, 10 November- Anggota Angkatan Tentera Malaysia (ATM) boleh menyertai mana-mana ceramah politik sempena Pilihan Raya Umum ke-15 (PRU15) namun tidak dibenarkan berpakaian seragam tentera.Panglima Tentera Udara, Jeneral Tan Sri Mohd Asghar Khan Goriman Khan berkata, anggota ATM juga dilarang berkempen menggunakan bendera, kain rentang dan sepanduk untuk aktiviti politik."Perkara ini sudah dijelaskan kepada semua anggota ATM, mereka sedia maklum dan faham.Setakat ini tiada anggota yang dikenakan tindakan berhubung perkara berkenaan," katanya.Beliau berkata demikian pada sidang media selepas Majlis Penganugerahan Pingat Jasa Malaysia (PJM) kepada 522 veteran ATM di Kolej Tentera Udara di sini.

(Jeneral Tan Sri Mohd Asghar Khan Goriman Khan, Panglima Tentera Udara)

Sementara itu, Jeneral Tan Sri Mohd Asghar Khan berkata, pihaknya telah bersiap sedia untuk proses mengundi awal pada 15 November ini.Kemudahan juga disediakan bagi memastikan semua anggota ATM dapat melaksanakan tanggungjawab pada PRU15.Beliau memaklumkan, seramai 146,737 anggota tentera serta pasangan akan melakukan pengundian awal di kem tentera masing-masing.


Cuti umum khas 18 November, Melaka tunggu keputusan kerajaan pusat

JASIN, 10 November- Kerajaan Negeri Melaka menunggu keputusan kerajaan pusat sama ada mengisytiharkan 18 November ini sebagai cuti umum khas atau sebaliknya.Ketua Menteri Melaka, Datuk Seri Sulaiman Md Ali berkata, kerajaan negeri akur dengan keputusan itu nanti.Beliau berkata demikian selepas Majlis Penyerahan Projek Pembinaan Bangunan Baharu di Sekolah Jenis Kebangsaan Tamil (SJKT) Ladang Jasin Lalang, Daerah Jasin , Melaka.Setakat ini, Pulau Pinang, Selangor dan Negeri Sembilan mengumumkan 18 November sebagai cuti umum sebagai langkah membolehkan pengundi luar pulang mengundi.

(Ketua Menteri Melaka, Datuk Seri Sulaiman Md Ali)


522 veteran ATM dianugerahkan PJM

(Veteran-veteran ATM yang menerima Pingat Jasa Malaysia PJM)

ALOR SETAR, 10 November- Seramai 522 veteran Angkatan Tentera Malaysia (ATM) dianugerahkan Pingat Jasa Malaysia (PJM) atas sumbangan dan khidmat mereka kepada negara.Penyampaian pingat itu disampaikan Panglima Tentera Udara, Jeneral Tan Sri Mohd Asghar Khan Goriman Khan di Dewan Aeroangkasa Kolej Tentera Udara di Kepala Batas Alor Setar.Penganugerahan pingat tersebut bagi mengiktiraf bekas anggota tentera yang berkhidmat dari 1 Januari 1969 hingga Disember 1989 atas semangat keperwiraan, keberanian, pengorbanan dan kesetiaan mereka menyumbang kepada kebebasan Malaysia daripada ancaman pengganas Parti Komunis Malaya PKM.Tidak terkecuali, bekas anggota yang berkhidmat dalam operasi menentang Parti Komunis Kalimantan Utara PKKU yang berkhidmat dari 1 Januari 1960 hingga 17 Oktober 1990, termasuk mereka yang terkorban,cedera atau menjadi kurang upaya ketika mengikuti operasi.Sehingga hari ini, seramai 32,912 warga veteran ATM telah menerima pingat ini.

(Penyampaian pingat itu disempurnakan Panglima Tentera Udara Jeneral Tan Sri Mohd Asghar Khan Goriman Khan)


PRU15: Pulau Pinang cuti khas 18 November

GEORGE TOWN, 10 November- Selepas Selangor dan Negeri Sembilan, kerajaan negeri Pulau Pinang hari ini turut mengisytiharkan cuti khas pada 18 November iaitu sehari sebelum hari pengundian Pilihan Raya Umum ke-15 (PRU-15).Ketua Menteri Chow Kon Yeow berkata, ia bertujuan memberikan kemudahan kepada rakyat Pulau Pinang untuk membuat persiapan mengundi dan menunaikan tanggungjawab sebagai pengundi."Bersempena PRU-15 yang akan diadakan pada 19 November ini kerajaan negeri bersetuju untuk mengisytiharkan cuti khas negeri pada 18 November iaitu pada hari Jumaat.Terdahulu, Selangor dan Negeri Sembilan mengumumkan 18 November sebagai cuti umum bagi memudahkan rakyat di negeri berkenaan menunaikan tanggungjawab sebagai pengundi.Suruhanjaya Pilihan Raya (SPR) menetapkan pengundian awal pada 15 November dan hari mengundi 19 November ini.

(Ketua Menteri Pulau Pinang Chow Kon Yeow)


Lebih 6,000 PPS siap siaga hadapi banjir -Rina

BANTING, 9 November- Sebanyak 6,010 pusat pemindahan sementara (PPS) dikenal pasti di seluruh negara sebagai persediaan menghadapi kemungkinan berlaku bencana banjir sepanjang musim tengkujuh atau monsun timur laut.Menteri Pembangunan Wanita, Keluarga dan Masyarakat Datuk Seri Rina Mohd Harun berkata pihaknya, melalui Jabatan Kebajikan Masyarakat, telah siap siaga mendepani bencana itu dengan semua barangan keperluan bagi kegunaan mangsa banjir ditempatkan di depoh simpanan seluruh negara dan hanya menunggu arahan untuk dihantar ke PPS yang memerlukan.Beliau berkata bagaimanapun, timbul sedikit kegusaran apabila 35 peratus PPS yang dikenal pasti adalah pusat pengundian untuk Pilihan Raya Umum ke-15 (PRU15) pada 19 November ini. "Jadi kita sama-sama berdoa agar banjir tidak berlaku dalam masa terdekat atau pada masa yang sama dengan hari mengundi nanti," katanya kepada pemberita di Pentas PRU15 Perikatan Nasional (PN) untuk Parlimen Kuala Langat di sini pada Rabu.

(Sebanyak 6,010 pusat pemindahan sementara (PPS) dikenal pasti di seluruh negara sebagaipersediaan menghadapikemungkinan berlaku bencana banjir sepanjang musim tengkujuh atau monsun timur laut/BERNAMA)

Turut hadir calon PN bagi Parlimen Kuala Langat iaitu Datuk Dr Ahmad Yunus Hairi, Pengarah Pilihan Raya PN Datuk Seri Mohamed Azmin Ali dan Presiden PAS Tan Sri Abdul Hadi Awang.Terdahulu, Jabatan Pengairan dan Saliran mengeluarkan notis kesiapsiagaan kemungkinan banjir kilat bagi empat negeri iaitu Pahang, Selangor, Johor serta Sarawak.-BERNAMA


Tentera Darat nafi kenyataan tular kempen PRU dalam kem

(Jen Tan Sri Zamrose Mohd Zain/BERNAMA)

KUALA LUMPUR, 10 November- Tentera Darat Malaysia (TDM) menafikan kenyataan yang tular di media sosial kononnya Panglima Tentera Darat (PTD) (Jen Tan Sri Zamrose Mohd Zain) membenarkan Menteri Kanan Pertahanan (Datuk Seri Hishammuddin Hussein) untuk berkempen di mana-mana kem tentera darat.

TDM menjelaskan kenyataan PTD telah dimanipulasi oleh pihak berkepentingan dan berupaya menjejaskan imejnya.

"Dalam artikel bertarikh 6 November 22, memetik kenyataan 'Anggota Tentera Diingat Tidak Terbabit Secara Langsung Kempen PRU15' (https://www.bernama.com/bm/news.php?id=2135786) telah dimanipulasi dengan kenyataan berikut 'TETAPI SAYA BENARKAN MANTAN MENTERI PERTAHANAN MASUK BERKEMPEN DI DALAM MANA-MANA KEM TENTERA DARAT DIA BERTANDING'.

"Kenyataan ini telah tersebar di aplikasi WhatsApp, adalah tidak wajar kerana disifatkan menyebarkan fake news (berita palsu). TDM memandang serius isu ini dan menegaskan bahawa kenyataan ini adalah tidak benar dan dilihat mempunyai unsur tidak baik oleh pihak yang terbabit," menurut kenyataan itu, pada Rabu.

Menurut TDM, PTD dalam kenyataannya pada sidang media di Majlis Penganugerahan Pingat Jasa Malaysia kepada Veteran Angkatan Tentera Malaysia (ATM), baru-baru ini, hanya memperingatkan anggota tentera tidak boleh terbabit secara langsung termasuk turun padang berkempen bagi Pilihan Raya Umum Ke-15 (PRU15).

Oleh itu, TDM meminta semua pihak berhati-berhati dalam menyebarkan sebarang berita atau maklumat yang diterima dan disarankan agar menyemak dahulu kesahihan sesuatu sumber berita sebelum disebarkan.–BERNAMA


RAPID KL tambah 20 lagi bas perantara susulan penutupan 16 stesen LRT

(Rapid KL mengambil langkah tambahan bagi penumpang yang terjejas dengan lebih 100 bas bas perantara disediakan bagi menampung penumpang di lima laluan seperti disiarkan oleh Rapid KL sebelum ini/BERNAMA)

KUALA LUMPUR, 10 November- Rapid Bus menambah 20 lagi bas perantara percuma hasil kerjasama Smart Selangor, selain 83 bas perantara susulan penutupan 16 stesen Transit Aliran Ringan (LRT) membabitkan laluan dari Stesen LRT Kelana Jaya sehingga Stesen LRT Ampang Park.

Ketua Pegawai Eksekutif Kumpulan Prasarana, Mohd Azharuddin Mat Sah, dalam satu kenyataan berkata, Rapid KL mengambil langkah tambahan bagi penumpang yang terjejas dengan lebih 100 bas bas perantara disediakan bagi menampung penumpang di lima laluan seperti disiarkan oleh Rapid KL sebelum ini.

Lima laluan itu terbahagi kepada laluan LRT 1 membabitkan Stesen Ara Damansara-Stesen Pasar Seni, laluan LRT 2 membabitkan Stesen Ara Damansara-Stesen Kelana Jaya serta laluan LRT 3 membabitkan Stesen Kelana Jaya-Stesen Pasar Seni.

Laluan LRT 4 membabitkan Stesen Pasar Seni-Stesen Masjid Jamek dan laluan LRT 5 membabitkan Stesen Masjid Jamek-Stesen Dato Keramat.

“Bagi menambah jumlah kakitangan di stesen serta untuk meningkatkan kawalan pergerakan penumpang, seramai 80 orang dari kalangan warga Prasarana akan ditempatkan di stesen untuk membantu penumpang dari segi memberi panduan untuk menaiki bas perantara.

(Jumlah kenderaan banyak menyebabkan berlakunya kesesakan lalu lintas sehingga 11 pagi semalam di Lebuhraya Persekutuan menghala ke ibu kota dari arah Petaling Jaya akibat perkhidmatan LRT laluan Kelana Jaya tergendala/BERNAMA)

“Bagi penumpang yang terjejas oleh gangguan perkhidmatan, pihak Rapid Rail akan memberi tambang percuma untuk setiap hari gangguan perkhidmatan kepada pengguna LRT Laluan Kelana Jaya.

“Ini akan dilaksanakan selepas perkhidmatan laluan berkenaan dipulihkan dan maklumat terperinci akan diumumkan dalam masa terdekat,”menurutnya dalam kenyataan bekenaan.


Bas bawa pelajar UPSI terbabas, tiada sebarang kemalangan jiwa

TANJUNG MALIM, 9 November - Sebuah bas membawa lebih 50 pelajar Universiti Pendidikan Sultan Idris (UPSI) terbabas sebelum terbalik di Jalan Slim Lama, Tanjung Malim lewat petang tadi.Ketua Polis Daerah Muallim Superintendan Mohd Hasni Mohd Nasir berkata, pihaknya menerima panggilan mengenai kejadian pada kira-kira pukul 7 petang.Menurutnya, kemalangan melibatkan bas terbabas sendiri selepas Simpang Kota Malim Prima. Tayar hadapan yang pecah dipercayai menjadi punca kejadian.

(Siasatan mendapati 17 penumpang termasuk pemandu mengalami kecederaan ringan dan telah dibawa ke Hospital Slim River untuk menerima rawatan)

Bas berkenaan dipercayai dalam perjalanan dari kampus Sultan Idris menghala ke Kampus Sultan Azlan Shah bagi menghantar pelajar pulang ke asrama. Siasatan mendapati 17 penumpang termasuk pemandu mengalami kecederaan ringan dan telah dibawa ke Hospital Slim River untuk menerima rawatan. Insiden bagaimanapun tidak melibatkan sebarang kemalangan jiwa.


Khairy Jamaluddin layak jadi PM pada masa akan datang - Ismail Sabri

(Perdana Menteri, Datuk Seri Ismail Sabri Yaakob melambaikan tangan kepada para penyokong Barisan Nasional selepas hadir pada Majlis Ramah Mesra Bersama warga Ayer Hitam di Dewan Terbuka Taman Suria Ros hari ini/ Foto BERNAMA)

KLUANG, 9 November - Perdana Menteri, Datuk Seri Ismail Sabri Yaakob hari ini menyifatkan Menteri Kesihatan, Khairy Jamaluddin memang layak untuk diangkat menjadi Perdana Menteri pada masa akan datang.Penyandang kerusi Parlimen Bera itu berkata apa yang diperlukan oleh calon Parlimen Sungai Buloh itu ialah mendapatkan sokongan daripada parti dan Barisan Nasional (BN) serta menang pada Pilihan Raya Umum pada satu masa nanti."Ok, memang KJ (Khairy Jamaluddin) kata itu (hasrat jadi PM dan memimpin UMNO) bukan untuk sekarang (tetapi) untuk masa akan datang. Memang dia layak untuk menjadi Perdana Menteri akan datang, kalau menang pilihan raya, dapat sokongan daripada parti, tentu sahaja KJ (Khairy Jamaluddin) salah seorang yang layak diangkat sebagai Perdana Menteri suatu masa nanti," katanya.Beliau berkata demikian kepada pemberita ketika ditemui selepas majlis ramah mesra Perdana Menteri bersama warga Parlimen Ayer Hitam di Kompleks Balai Orang Ramai,Taman Suria, Ayer Hitam, dekat sini, hari ini.

Perdana Menteri, Datuk Seri Ismail Sabri Yaakob ketika ditemui para pengamal media selepas hadir pada Majlis Ramah Mesra Bersama warga Ayer Hitam di Dewan Terbuka Taman Suria Ros hari ini/ Foto BERNAMA)

Turut hadir pada majlis itu ialah Presiden MCA yang juga penyandang kerusi Parlimen Ayer Hitam, Datuk Seri Dr Wee Ka Siong, Pengerusi Barisan Nasional Johor, Datuk Hasni Mohammad dan juga Menteri Besar Johor, Datuk Onn Hafiz Ghazi.Ismail Sabri berkata demikian ketika mengulas mengenai kenyataan penyandang kerusi Parlimen Rembau itu yang menyuarakan hasrat untuk memimpin UMNO dan seterusnya menjadi Perdana Menteri satu hari nanti, dalam satu ceramah umum di Taman Saujana Utama, Sungai Buloh, malam tadi.Khairy dipetik oleh media sebagai berkata sekiranya pengundi Sungai Buloh boleh mengundinya sekali gus memenangi kerusi parlimen itu, beliau bukan hanya akan membela nasib masyarakat di sana tetapi juga memimpin negara pada satu hari nanti. -BERNAMA


Hanoi dilanda pencemaran teruk

(Pencemaran menyebabkan sebahagian besar bandar itu diselubungi asap)

HANOI, 9 November- Kualiti udara di ibu negara Vietnam, Hanoi mencapai tahap tidak sihat secara menyeluruh.

Pencemaran udara teruk di bandar itu dijangka berlaku sehingga hujung minggu ini.

Pencemaran menyebabkan sebahagian besar bandar itu diselubungi asap.

(pencemaran udara di Hanoi mempunyai kaitan dengan keadaan meteorologi)

Stesen pemantauan udara di Hanoi melaporkan Indeks Kualiti Udara (AQI) pada tahap merah (151-200, "tidak sihat"), dengan beberapa kawasan mencatat warna ungu (AQI 201-300, "sangat tidak sihat") setakat pagi Selasa.

Kualiti udara biasanya menurun antara Oktober dan Mac selama antara dua dan 14 hari pada satu-satu masa.

Menurut pakar alam sekitar, pencemaran udara di Hanoi mempunyai kaitan dengan keadaan meteorologi.

Dalam beberapa hari kebelakangan ini,suhu menyongsang yang seterusnya menyebabkan bahan cemar lalu lintas, pembinaan, pengeluaran perindustrian, perkampungan kraf dan aktiviti kehidupan harian, termendap di udara berhampiran tanah, yang menyebabkan pencemaran udara. -AFP


LRT: Kerajaan mohon maaf, pakar dari Istanbul, Toronto diterbangkan ke Malaysia - Wee

(Menteri Pengangkutan, Datuk Seri Dr Wee Ka Siong)

KLUANG, 9 November - Kerajaan hari ini memohon maaf atas kesulitan yang dihadapi pengguna Transit Aliran Ringan (LRT) Laluan Kelana Jaya yang telah mengalami gangguan perkhidmatan sejak semalam, susulan kegagalan Sistem Kawalan Tren Automatik (ATC).Menteri Pengangkutan, Datuk Seri Dr Wee Ka Siong berkata walaupun syarikat pengendali LRT iaitu Prasarana Malaysia Bhd merupakan sebuah syarikat di bawah Menteri Kewangan yang diperbadankan, tetapi sebagai sebahagian daripada kerajaan, beliau tetap perlu bertanggungjawab.“Selaku menteri, ini adalah isu berhubung pengoperasian yang memerlukan saya mendengar pandangan dan dapatan daripada pihak Prasarana.“Saya minta Prasarana untuk maklumkan kepada masyarakat sekurang-kurangnya tiga jam sekali berkenaan maklumat terkini gangguan LRT tersebut supaya mereka (pengguna) tahu keadaan semasa,” katanya pada sidang media selepas menghadiri majlis ramah mesra Perdana Menteri Datuk Seri Ismail Sabri Yaakob bersama warga Parlimen Ayer Hitam di Dewan Terbuka Taman Suria Ros, di sini, hari ini.Mengulas lanjut, Wee berkata selain bantuan daripada pihak pengilang peralatan asal (OEM) Thales Group dijangka tiba esok, pakar dari Istanbul, Turkiye dan Toronto, Kanada, juga akan diterbangkan bagi mencari punca utama kegagalan ATC.“Dalam masa sehari atau dua ini, mereka (pakar) perlu mencari punca kerana ia melibatkan masalah teknikal dan mungkin juga perlu melihat aspek yang lain,” kata beliau.

Wee juga telah mengarahkan Ketua Setiausaha kementeriannya, Datuk Isham Ishak, Agensi Perkhidmatan Awam Darat (APAD) dan juga Prasarana untuk mencari satu formula dan penyelesaian yang terbaik terhadap masalah itu.“Sudah sampai masanya untuk Prasana melihat kepada penjadualan untuk kerja penyelenggaraan secara berkala dan mereka perlu mengubah kepada sistem yang lebih dinamik dan mengutamakan keselamatan,” kata beliau.Semalam, operator LRT iaitu Rapid Rail Sdn Bhd memaklumkan ATC yang tidak stabil dikenal pasti sebagai punca kepada gangguan perkhidmatan tren LRT Laluan Kelana Jaya pada Sabtu dan Isnin lepas.Perkhidmatan LRT di antara stesen Kelana Jaya dan Ampang Park digantung tujuh hari bermula pukul 6 pagi tadi selepas mengambil kira faktor keselamatan penumpang serta masa yang akan diambil untuk mengenal pasti punca gangguan perkhidmatan.Bagaimanapun perkhidmatan LRT Laluan Kelana Jaya akan beroperasi hanya dari Stesen Gombak ke Stesen Damai serta dari Stesen Lembah Subang ke Stesen Putra Heights. -BERNAMA


8,000 pengunjung dari seluruh dunia sertai Festival Cahaya Thailand

(8,000 pengunjung dari seluruh dunia menyertai Festival Cahaya Thailand)

CHIANG MAI, 9 November- Ribuan penduduk Thailand berkumpul di utara daerah Chiang Mai pada Selasa untuk melepaskan ribuan tanglung ke udara.

Penduduk berbuat demikian untuk meraikan festival tahunan Yee Peng yang juga dikenali sebagai Festival Cahaya Thailand.

Menurut penganjur, kira-kira 8,000 pengunjung dari seluruh dunia menyertai festival itu tahun ini.

(Yee Peng merupakan tradisi purba daripada kerajaan Lanna)

Yee Peng merupakan tradisi purba daripada kerajaan Lanna, untuk menandakan berakhirnya musim tengkujuh dan permulaan musim sejuk.

Pelepasan tanglung pada malam bulan penuh pula adalah simbol melepaskan nasib malang dan menyambut kebaikan untuk tahun mendatang.

Tahun ini, pengunjung festival itu juga dapat menyaksikan gerhana bulan penuh. - REUTERS


1.62 juta penjawat awam disaran tunai tanggungjawab memilih pada PRU15 - CUEPACS

KUALA LUMPUR, 9 November- Kongres Kesatuan Pekerja-Pekerja Di Dalam Perkhidmatan Awam (CUEPACS) menyeru 1.62 juta penjawat awam negara ini untuk menunaikan tanggungjawab sebagai pengundi pada Pilihan Raya Umum ke-15 (PRU15).Presidennya, Datuk Adnan Mat menegaskan penjawat awam bebas untuk memilih calon pilihan mereka."CUEPACS menyarankan agar penjawat awam menunaikan tanggungjawab sebagai pengundi pada kali ini dan biasanya mereka ini telah daftar sebagai pemilih.Maka, penjawat awam saya rasa tiada masalah untuk turun memilih," kata Adnan kepada RTM selepas menghadiri Majlis Ramah Mesra Ketua Polis Negara Bersama Pasukan Beruniform dan Pelancaran Program Takaful Kemalangan Diri myPOLISPA dan myPENGKUATKUASAPA di ibu negara.

Turut hadir, Timbalan Ketua Polis Kuala Lumpur, YDH DCP Datuk Yahaya Othman.Beliau turut berterima kasih kepada penjawat awam yang bertanggungjawab sebagai petugas SPR untuk memastikan kelancaran setiap pilihan raya yang diadakan.

Sementara itu, CUEPACS bersama 13 agensi penguatkuasaan sebulat suara untuk menolak penubuhan Agensi Kawalan Sempadan Malaysia atau dikenali sebagai Single Border Agency (SBA).Perkara itu dimaklumkan oleh Presidennya, Datuk Adnan Mat selepas mengadakan mesyuarat bersama wakil-wakil agensi terbabit pada pagi tadi.Tegasnya, sistem penyampaian dan perkhidmatan yang disediakan agensi sedia ada di sempadan sudah dijalankan dengan baik.


Empat PKH diwujudkan, persediaan tangani banjir di Hulu Langat - JBPM Selangor

HULU LANGAT, 9 November- Jabatan Bomba dan Penyelamat Malaysia (JBPM) Selangor mewujudkan empat Pos Kawalan Hadapan (PKH) sebagai persediaan operasi banjir terutamanya di kawasan Hulu Langat.Antara kawasan terlibat di Batu 14, Sungai Lui, Batu 10 Cheras dan Lubuk Kelubi yang bertindak sebagai pasukan gerak cepat dalam menangani banjir di penempatan yang berhampiran sungai-sungai utama.Pengarah JBPM Selangor, Norazam Khamis berkata selain persediaan PKH, balai-balai bomba yang berdekatan seperti BBP Bandar Tun Hussein Onn, BBP Bangi, BPP Kajang, BBP Ampang dan BPP Pandan juga berada dalam keadaan sedia bagi operasi penyelamatan di Hulu Langat."Untuk operasi persediaan di Hulu Langat ini, kita telah menubuhkan dua pos kawalan hadapan iaitu satu di Batu 14 dan juga di Sungai Lui. Kita juga telah wujudkan di Batu 10 Cheras dan kita juga akan sediakan di Lubuk Kelubi.Maka, di sini kita telah sediakan empat Pos Kawalan Hadapan (PKH) yang akan berperanan sebagai pasukan gerak cepat untuk menangani banjir di kawasan Hulu Langat," kata Norazam Khamis kepada RTM ketika ditemui media di Pejabat Penghulu Hulu Langat.Beliau turut menasihatkan penduduk dan masyarakat setempat supaya cakna dengan amaran cuaca buruk yang dikeluarkan METMalaysia dan mematuhi arahan berpindah oleh anggota JBPM, jika perlu.


BN Pahang bakal umum manifesto PRU15 selewat-lewatnya Jumaat ini

(Menteri Besar Pahang, Datuk Seri Wan Rosdy Wan Ismail ditemu bual media selepas program Kenduri Rakyat di perkarangan Pejabat DUN Lepar, Gambang, Kuantan/ Foto BERNAMA)

KUANTAN, 9 November - Barisan Nasional (BN) Pahang bakal mengumumkan manifesto bagi Pilihan Raya Umum ke-15 (PRU15) selewat-lewatnya, Jumaat ini.  Intipati manifesto itu sedang diteliti dan kini berada di peringkat akhir.  Menteri Besar Pahang, Datuk Seri Wan Rosdy Wan Ismail berkata, manifesto itu merangkumi semua aspek terutama kebajikan rakyat dan tabir urus kerajaan yang baik.  Katanya, manifesto itu sudah tentu akan digarapkan berdasarkan intipati belanjawan negeri Pahang 2023 kerana telah diluluskan oleh Sidang Dewan Undangan Negeri yang lalu.  Namun, ia berada di peringkat akhir bagi diteliti dan ditambah baik untuk diperjelaskan kepada rakyat Pahang.

(Menteri Besar Pahang, Datuk Seri Wan Rosdy Wan Ismail berucap pada program Kenduri Rakyat di perkarangan Pejabat DUN Lepar, Gambang, Kuantan hari ini/ Foto BERNAMA)

"Belanjawan negeri Pahang telah pun diluluskan tetapi sebenarnya dari semasa ke semasa kerajaan negeri boleh menambah baik boleh menambahkan peruntukan dan sebagainya setelah mendapat kelulusan dari Majlis Mesyuarat Kerajaan," kata beliau kepada pemberita selepas program Kenduri Rakyat di perkarangan Pejabat DUN Lepar, Gambang, di sini hari ini. Kerajaan negeri Pahang berjaya mencipta sejarah besar apabila memperoleh kutipan hasil negeri melebihi RM1 bilion.  Belanjawan negeri itu menggariskan lima strategi belanjawan utama iaitu merangsang kemajuan ekonomi, memperkukuh tadbir urus, membangun infrastruktur yang mampan, menjamin kesejahteraan rakyat dan membina generasi masa depan gemilang.


Usaha tingkatkan taraf ekonomi penduduk DUN Bintong

(Datuk Dr Fathul Bari Mat Jahya mengadakan sesi ramah mesra dan ziarah kasih sekitar Kampung Wang Ulu dan Pesiaran Makanan Bintong di Kangar hari ini)

KANGAR, 9 November - Usaha bagi meningkatkan taraf ekonomi penduduk di kawasan Dewan Undangan Negeri (DUN) Bintong selain promosi lokasi pelancongan menarik menjadi fokus utama. Mengambil contoh Persiaran Makanan Bintong yang telah dinaik taraf pada Oktober 2021 dan beroperasi sepenuhnya 8 Januari 2022, lokasi berkenaan menjadi tumpuan peniaga dan pengunjung setiap hari. Calon Barisan Nasional (BN) Parlimen Kangar, Datuk Dr Fathul Bari Mat Jahya berkata, kewujudan Persiaran Makanan Bintong ini membolehkan para peniaga kecil menjana pendapatan dan meningkatkan taraf hidup keluarga.

(Datuk Dr Fathul Bari Mat Jahya ditemu bual Berita RTM ketika mengadakan sesi ramah mesra dan ziarah kasih sekitar Kampung Wang Ulu dan Pesiaran Makanan Bintong di Kangar hari ini)

Untuk itu, lebih ramai peniaga kecil akan dibantu bagi meningkatkan pendapatan di samping pelbagai ruang latihan dan bantuan kewangan akan disalurkan menerusi pelbagai agensi terlibat. "Tentunya kita melihat dasar-dasar yang sedia ada seperti inisiatif-inisiatif kerajaan yang sedia ada seperti TEKUN, seperti Amanah Ikhtiar, saya kira sedikit sebanyak dapat membantu mereka dan yang terbaharu apabila diumumkan semalam, contohnya kita boleh katakan mereka ini di kalangan walau pun mereka berniaga, sebahagian besar dalam kalangan mereka dalam kategori B40," kata beliau ketika ditemui media ketika mengadakan sesi ramah mesra dan ziarah kasih sekitar Kampung Wang Ulu dan Pesiaran Makanan Bintong, di sini hari ini. Selain beramah mesra bersama penduduk, ruang yang ada turut dimanfaatkan dengan menziarahi dua keluarga di Kampung Wang Ulu dan Padang Katong yang kematian ahli keluarga.


Pesawat terhempas di Tasik Victoria berjaya ditarik keluar sepenuhnya

(pesawat terbabit akan diserahkan kepada penyiasat)

DAR ES SALAAM, 9 November- Pesawat Precision Air yang terhempas di Tasik Victoria, Tanzania Ahad lalu berjaya ditarik keluar sepenuhnya.

Menurut Pihak Berkuasa Lapangan Terbang Tanzania, pesawat terbabit akan diserahkan kepada penyiasat untuk mengetahui punca sebenar nahas berlaku.

Penumpang terselamat berkata cuaca buruk punca nahas berlaku

.(Tragedi itu adalah yang terburuk bagi Tanzania dalam beberapa dekad)

Seramai 43 penumpang termasuk empat kru berada dalam pesawat telah mengorbankan sekurang-kurangnya 19 mangsa.

Terdahulu, Perdana Menteri, Kassim Majaliwa yang melawat lokasi nahas merakamkan ucapan takziah kepada kesemua mangsa terlibat.

Kerajaan juga kata Majaliwa akan memberi lebih banyak perhatian terhadap isu-isu keselamatan dalam sektor pengangkutan penerbangan.

Tragedi itu adalah yang terburuk bagi Tanzania dalam beberapa dekad. - AFP


Tingkatkan peluang pekerjaan, tambahbaik kualiti pendidikan

TANJUNG MALIM, 9 November - Meningkatkan peluang pekerjaan dan menambah baik kualiti pendidikan antara fokus utama calon Barisan Nasional (BN) Datuk Dr Mah Hang Soon sekiranya beliau berjaya memenangi kerusi di Parlimen Tanjung Malim.  Selain itu, penambahbaikan fasiliti awam, kesihatan dan kebudayaan juga menjadi tumpuan bagi pelaksanaan Tanjung Malim sebagai bandar pemangkin untuk generasi muda.  Lima fokus tersebut hasil daripada maklum balas yang diterima beliau sepanjang berkhidmat di kawasan tersebut sebelum ini.  "Kalau untuk pelajar yang akan meneruskan pendidikan mereka pada peringkat yang lebih tinggi, maka pengwujudan perkhidmatan kaunseling kepada belia sangat penting untuk mereka, itu jawatankuasa perundingan pendidikan Tanjung Malim yang akan membekalkan pelbagai nasihat kepada mereka, untuk mereka yang telah pun menamatkan pengajian, maka apa yang saya sebut tadi iaitu pengwujudan pusat keusahawanan dan perkhidmatan pekerjaan belia itu sangat penting," kata beliau ketika ditemui pemberita semasa mengunjungi Bilik Gerakan BN P.077, di sini hari ini.

(Calon Barisan Nasional (BN) Parlimen Tanjung Malim, Datuk Dr Mah Hang Soon ketika mengunjungi Bilik Gerakan BN P.077 di Tanjung Malim)

Tambah Mah, dengan kepelbagaian budaya yang terdapat di kawasan ini, usaha tersebut dapat menyantuni pelbagai jenis bangsa seterusnya mampu mewujudkan perpaduan dalam kalangan masyarakat.  Kerusi Parlimen Tanjung Malim bakal menyaksikan pertembungan enam penjuru antara Datuk Dr Mah Hang Soon (BN), Chang Lih Kang (Pakatan Harapan), Nolee Radzi (Perikatan Nasional), Dr Amir Hamzah (Parti Pejuang Tanah Air), Datuk Jamaluddin Mohd Radzi dan Cikgu Izzat Johari masing masing daripada Bebas.


Perkhidmatan LRT Kelana Jaya-Ampang Park digantung, perkhidmatan bas percuma disedia

SUBANG, 9 November- Sebanyak 69 bas tambahan disediakan Rapid Rail bagi menyokong bas perantara sedia ada sebagai alternatif berikutan sebahagian perkhidmatan LRT Laluan Kelana Jaya yang digantung tujuh hari mulai hari ini.Perkhidmatan bas tersebut disediakan secara percuma kepada pengguna.Ketua Pegawai Eksekutif Kumpulan Prasarana, Mohd Azharuddin Mat Sah memaklumkan, 16 stesen terjejas iaitu dari stesen Kelana Jaya hingga Ampang Park.Manakala, perkhidmatan LRT Laluan Kelana Jaya dari Stesen Gombak ke Stesen Damai serta Stesen Lembah Subang ke Stesen Putra Heights masih beroperasi.

(Ketua Pegawai Eksekutif Kumpulan Prasarana, Mohd Azharuddin Mat Sah)

Rapid Rail telah mendapatkan kerjasama pakar teknikal dari luar negara untuk membantu menyelesaikan gangguan kepada komponen elektronik Sistem Kawalan Tren Automatik (ATC) pada perkhidmatan LRT Laluan Kelana Jaya di kawasan terjejas."Pihak jurutera kami telah mencari satu solusi. Kami telah bekerjasama dengan pakar-pakar OEM, Thales daripada Kanada secara online. Mereka sekarang ini sedang bergerak ke Kuala Lumpur dari Toronto untuk membantu kami mencari penyelesaian.

"Masalah ini adalah mengenai 'signal-communication' di antara tren dan 'vehicle control centre'," katanya pada sidang media di sini. Buat masa ini, operasi perkhidmatan LRT Laluan Kelana Jaya akan berakhir pukul 11.00 malam bagi memberi lebih masa kepada pasukan kejuruteraan melaksanakan kerja-kerja rektifikasi dan baik pulih.


Beri peluang calon baharu tadbir negara - Annuar Musa

BENTONG, 9 November- Calon baharu perlu diberi peluang memegang tanggungjawab dalam pentadbiran negara.Perkara tersebut ditegaskan Menteri Komunikasi dan Multimedia Malaysia (K-KOMM), Tan Sri Annuar Musa.Menurutnya, ia dapat memberi nafas baharu dalam era pemerintahan negara.Barisan Nasional (BN) merupakan parti terbesar yang menampilkan calon baharu, hampir 80 peratus berbanding parti lain."BN menawarkan calon baharu yang lebih ramai, lebih 80 peratus. Calon-calon baharu sebahagian besarnya adalah daripada anak muda dan saya fikir ini adalah satu perkara yang baik untuk negara kita.Satu pendekatan nafas baharu untuk negara. Alasan kerana calon baharu dilihat seperti tidak mampu menggalaskan tugas adalah tidak wajar sekiranya mereka tidak diberikan peluang dan ruang untuk berkhidmat," kata Annuar Musa yang ditemui ketika beramah mesra bersama jentera PDM Felda Lurah Bilut, di sini.Beliau turun padang berkempen bagi membantu calon Barisan Nasional (BN) Bilut, Wong Siew Mun.  Tambah beliau, bagaimanapun niat perlu diperbetulkan untuk memastikan khidmat masyarakat telus dibantu.  Beliau turut mengingatkan pengundi untuk bijak memilih pemimpin yang tidak terpalit rasuah mahupun isu perkauman.


Selangor beri cuti umum 18 November sehari sebelum hari mengundi

SHAH ALAM, 9 November- Kerajaan Selangor menetapkan 18 November sebagai cuti umum, sempena hari pengundian Pilihan Raya Umum ke-15 (PRU15) Menurut Menteri Besar Datuk Seri Amirudin Shari perkara itu akan diluluskan Rabu ini pada Majlis Mesyuarat Kerajaan Negeri untuk diwartakan.

(Menteri Besar Datuk Seri Amirudin Shari / Foto Ihsan Facebook Amirudin Shari)

Pemberian cuti itu berikutan Selangor mempunyai bilangan pengundi paling ramai di negara ini iaitu 3,677,848 dan sejumlah besar warga Malaysia juga bekerja dan bermastautin di negeri ini, tetapi mengundi di kampung halaman mereka di negeri lain.“Saya juga telah membuat perbincangan awal (berkenaan cuti umum ini) dengan negeri-negeri di bawah Pakatan Harapan cuma Selangor muktamadkan perkara ini lebih awal dan umumkan hari ini,” katanya. Beliau berkata kerajaan negeri juga berharap Perdana Menteri Datuk Seri Ismail Sabri Yaakob dapat memberikan pelepasan yang sama kepada seluruh rakyat Malaysia, supaya seramai mungkin pengundi dapat menunaikan tanggungjawab mereka pada 19 November.


Penambahan 170 PEDi, usaha kerajaan bantu usahawan muda dalam ekonomi digital

BENTONG, 9 November- Kerajaan memperuntukkan hampir RM300 juta bagi pembinaan tambahan 170 Pusat Ekonomi Digital Keluarga Malaysia (PEDi) di seluruh negara.  Menteri Komunikasi dan Multimedia, Tan Sri Annuar Musa berkata penambahan itu bagi menggalakkan lagi usahawan muda yang berada di luar bandar memahami ekonomi secara digital.  Menurut beliau, kerjasama Perbadanan Ekonomi Digital Malaysia (MDEC) turut dilaksanakan bagi menyusun program dan pengisian yang aktif dalam menggalakkan platform e-dagang diperkembangkan.  "Penambahan 170 lagi PEDi yang menelan belanja hampir RM300 juta telahpun diluluskan dan sudah berada di peringkat akhir. Ia sekaligus akan menjadikan PEDi lebih daripada 1,000 lokasi di seluruh negara," kata Annuar Musa kepada RTM selepas menghadiri Program Penyerahan Peranti Komuniti, PEDi Felda Lurah Bilut, Bentong.

Penambahan PEDi dapat memperluaskan lagi capaian internet kepada masyarakat terutama kawasan luar bandar.

Turut hadir, Pengarah Suruhanjaya Komunikasi dan Multimedia Malaysia (SKMM) Pahang, Mohd Faisal Md Nor.  Setakat ini, terdapat 911 PEDi di seluruh negara beroperasi dengan menyediakan capaian internet, selain kemahiran asas digital kepada masyarakat setempat terutama di kawasan luar bandar.

(MenKOMM, Tan Sri Annuar Musa ditemui media selepas menghadiri Program PenyerahanPeranti Komuniti, PEDi Felda Lurah Bilut, Bentong)


Isu jalan sesak, sampah sarap antara dibangkitkan penduduk Sungai Buloh

(Isu lalu lintas dan sampah sarap mendatangkan keresahan kepada orang ramai)

SUNGAI BULOH, 9 November - Masalah kesesakan jalan keluar masuk, isu pajakan tanah dan sampah sarap antara permasalahan utama dibangkitkan masyarakat Cina di Sungai Buloh.

Tinjauan wartawan, Mohan Chinnasamy mendapati kebanyakan mereka yang bekerja sebagai peniaga di lokasi berkenaan juga mahu tindakan segera diambil untuk memastikan kesejahteraan penduduk setempat.

Mereka juga mahu isu tersebut diselesaikan dan diberi perhatian segera.

Menurut penduduk Sungai Buloh, Yong You dan Phang Ming, isu lalu lintas dan sampah sarap mendatangkan keresahan kepada orang ramai.

"Di sini jalan sangat sesak dan tidak terkawal. Keadaan boleh mendatangkan kemalangan jika ada penduduk yang memandu dengan cuai," kata You.

"Longkang-longkang disini banyak kotor. Banyak sampah tersangkut di longkang. Ia boleh menyebabkan banjir berlaku," jelas Ming kepada media.

Sementara itu, seorang lagi penduduk Sungai Buloh, Pun Hoon berkata masalah tanah turut menjadi masalah di sini.

"Isu tanah terlalu mahal. Saya berharap masalah ini dapat diselesaikan segera sekali gus dapat membantu rakyat dalam pemilikan tanah."

Terdahulu calon Barisan Nasional, Parlimen Sungai Buloh, Khairy Jamaluddin mengadakan pertemuan dengan peniaga dan penduduk kaum Cina di Pasar Kampung Baru dan Bandar Baru Sungai Buloh.


'Ulat tiket' didenda RM2,300

Alor Setar, 9 November-Seorang wanita warga tempatan didenda sebanyak RM2,300 oleh Mahkamah Majistret Alor Setar selepas berperanan sebagai 'ulat tiket' di Terminal Bas Shahab Perdana.Tertuduh berusia 23 tahun didakwa ditahan oleh anggota penguat kuasa Jabatan Pengangkutan Jalan (JPJ) Kedah dalam satu operasi penyamaran.Tertuduh didakwa bawah Seksyen 205(1) Akta Pengangkutan Awam Darat (APAD 2010) yang boleh membawa hukuman denda maksimum RM50,000 atau penjara sehingga lima tahun atau kedua-duanya sekali jika sabit kesalahan.Hukuman dijatuhkan Majistret Muhammad Zul Hilmi Latiff.

Sementara itu, Pengarah JPJ Kedah, Aman Shah Hashim dalam kenyataan memberitahu operasi penguatkuasaan dilaksanakan secara berterusan bagi mengurangkan risiko penumpang bas ditipu oleh sindiket ulat tiket.

Beliau menyarankan orang awam yang ingin berurusan supaya terus ke kaunter tiket atau melakukan pembelian tiket secara dalam talian bagi mengelak menjadi mangsa penipuan 'ulat tiket'.


Jimmy Choo peraga jaket songket di London

LONDON, 9 November- Pereka kasut terkemuka, Prof. Datuk Jimmy Choo memperagakan jaket yang diperbuat daripada songket di hadapan Akademi Fesyen JCA London, di Dataran Hanover.Busana tersebut merupakan rekaan anak muridnya Peony Sin.Menerusi video yang dimuat naik di Instagram @worldmicrophoneldn, kelihatan Sin turut memakai cheongsam yang diperbuat daripada songket.Menurut Sin, dia memasukkan elemen songket dalam busana tersebut bagi menonjolkan kepelbagaian budaya di Malaysia.

(Prof. Datuk Jimmy Choo dan anak muridnya, Peony Sin memperagakan busana bertemakan songket di hadapan Akademi Fesyen JCA London / Foto Instagram @worldmicrophoneldn)

Video berkenaan dimuat naik sebanyak tiga siri di laman Instagram tersebut. Setakat ini, salah satu video berkenaan telah meraih hampir satu juta tontonan dan lebih 96,000 tanda suka.


Operasi LRT stesen Kelana Jaya, Ampang Park, digantung tujuh hari bermula hari ini

KUALA LUMPUR, 9 November- Perkhidmatan tren Transit Aliran Ringan (LRT), antara stesen Kelana Jaya dan Ampang Park, digantung tujuh hari bermula pukul 6.00 pagi tadi. Keputusan dibuat selepas mengambil kira faktor keselamatan penumpang serta tempoh yang akan diambil untuk mengenal pasti punca gangguan perkhidmatan.Memperincikan perkara itu, Rapid Rail Sendirian Berhad, (Rapid Rail) dalam kenyataan menyebut, bagaimanapun perkhidmatan LRT Laluan Kelana Jaya akan beroperasi hanya dari Stesen Gombak ke Stesen Damai serta dari Stesen Lembah Subang ke Stesen Putra Heights.Semua perkhidmatan LRT Laluan Kelana Jaya akan menamatkan operasi lebih awal iaitu pukul 11.00 malam bagi memberi lebih masa kepada pasukan kejuruteraan untuk melaksanakan kerja-kerja rektifikasi dan baik pulih.

(Operasi LRT antara stesen Kelana Jaya dan Ampang Park, digantung tujuh hari bermula hari ini)

Perkhidmatan bas perantara percuma, disediakan bagi menampung penumpang dan mengurangkan kesesakan di stesen-stesen yang terjejas. Punca gangguan kepada komponen elektronik Sistem Kawalan Tren Automatik (ATC) pada perkhidmatan LRT Laluan Kelana Jaya masih belum dapat dikenal pasti.Untuk status perkhidmatan terkini dan maklumat lanjut mengenai perkhidmatan bas perantara, orang ramai boleh merujuk saluran media sosial Rapid KL dan aplikasi PULSE.


Imigresen sedia urus kemasukan rakyat Malaysia menjelang PRU-15

JOHOR BAHRU, 9 November - Tiada kesesakan luar biasa dijangka berlaku di pintu masuk negara di Bangunan Sultan Iskandar (BSI) dan Kompleks Sultan Abu Bakar (KSAB) Johor Bahru, Johor menjelang Pilihan Raya Umum ke-15 (PRU15).Jabatan Imigresen Malaysia (JIM) bersedia dan sentiasa dalam keadaan bersiap siaga menguruskan kemasukan rakyat Malaysia ke negara ini melalui kedua-dua pintu masuk berkenaan.Menurut Ketua Pengarah Imigresen, Datuk Sri Khairul Dzaimee Daud, anggota akan bertugas penuh, iaitu 1,200 di BSI manakala 670 anggota di KSAB.

(Ketua Pengarah Imigresen, Datuk Sri Khairul Dzaimee Daud)

“Saya tidak menjangkakan peningkatan yang ramai seperti semasa perayaan Deepavali.“Untuk tujuan mengundi, hanya rakyat Malaysia dan kebanyakan mereka yang bekerja di Singapura melakukan perjalanan harian dengan kira-kira 200,000 orang di BSI dan lebih kurang 100,000 di KSAB,” Jelas beliau semasa sidang media di Johor Bahru, Johor.Tambahnya, 20 pagar automatik yang sudah berusia lebih 10 tahun diganti yang baharu, dengan 14 sudah siap diganti manakala enam lagi siap diganti dan beroperasi pada 15 November.Naik taraf 11 kaunter laluan masuk kereta dari Singapura ke Malaysia, sudah siap dan beroperasi, manakala lapan lagi dalam proses disiapkan.19 kaunter lagi akan disiapkan di fasa seterusnya dan dijangka beroperasi Februari tahun depan.Di BSI, terdapat 45 kaunter pagar automatik dan lima kaunter manual bagi Zon Motosikal, melibatkan purata 70 ribu pergerakan motosikal setiap hari.Untuk zon kereta, 29 kaunter masuk dan 30 kaunter keluar, manakala di zon bas mempunyai 18 kaunter manual dan 14 pagar automatik.KSAB pula mempunyai 24 kaunter motosikal, manakala 12 kaunter di laluan kontra akan dibuka jika sesak, bersama operasi 24 kaunter sedia ada. 48 kaunter manual dan enam pagar automatik juga beroperasi sepenuhnya.


Calon ujian UPKK yang terjejas dengan pindaan tarikh, dibenar buat rayuan

PUTRAJAYA, 9 November- Jabatan Kemajuan Islam Malaysia (JAKIM) telah menerima maklum balas daripada ibu bapa berkenaan pindaan tarikh Ujian Penilaian Kelas KAFA (UPKK) yang sepatutnya diadakan pada 14 hingga 17 November kepada 28 November hingga 1 Disember 2022. Ketua Pengarahnya, Datuk Hakimah Mohd Yusoff dalam satu kenyataan memaklumkan, ibu bapa bagi calon yang terkesan dan tidak memungkinkan calon menduduki peperiksaan pada tarikh berkenaan dibenar untuk mengemukakan rayuan beserta dokumen sokongan berkaitan kepada Agensi Pelaksana.

(Datuk Hakimah Mohd Yusoff, Ketua Pengarah Jabatan Kemajuan Islam Malaysia)

Jelasnya, rayuan boleh dikemukakan kepada Pihak Berkuasa Agama di negeri atau pihak-pihak yang dipertanggungjawabkan bagi pelaksanaan KAFA di negeri berkenaan sebelum 15 November 2022.  Keputusan kepada rayuan tersebut akan dimaklumkan dalam tempoh masa terdekat.  JAKIM sentiasa prihatin dengan keputusan yang telah ditetapkan serta menghargai komitmen semua pihak terhadap keadilan kepada semua calon UPKK Tahun 2022.


Warga emas maut kemalangan motosikal di simpang rumah

SIK, 9 November- Seorang lelaki warga emas maut selepas motosikal yang ditunggangnya berlanggar dengan sebuah lagi motosikal ketika cuba menyeberang jalan untuk masuk ke simpang kanan rumahnya di Jalan Gajah Putih, Jeneri, semalam.Manakala penunggang motosikal kedua mengalami kecederaan di badan.Ketua Polis Daerah Sik, DSP Abdull Razak Osman berkata, kejadian dipercayai berlaku pada jam 7.10 petang ketika mangsa, Mohd Ariffin Mohd Zin, 71 tahun, yang menunggang motosikal seorang diri hendak pulang ke rumahnya di situ.

(Ketua Polis Daerah Sik, DSP Abdull Razak Osman)

Beliau berkata hasil siasatan awal mendapati kemalangan dipercayai berlaku apabila warga emas terbabit dari arah Pendang menghala ke arah rumahnya manakala penunggang sebuah lagi motosikal berusia 34 tahun dari arah Kalai menghala ke rumahnya di Pendang."Sebaik tiba di kejadian, motosikal yang ditunggang warga emas itu dipercayai menyeberang jalan hendak memasuki laluan bertentangan untuk ke simpang rumahnya di sebelah kanan dan secara tiba-tiba datang sebuah motosikal dari arah bertentangan menyebabkan berlaku perlanggaran."Akibat perlanggaran itu, penunggang warga emas terbabit dipercayai tercampak di bahu jalan sebelah kanan dan maut di tempat kejadian akibat kecederaan parah di kepala manakala seorang lagi penunggang motosikal turut tercampak dan jatuh di atas pembahagi jalan," katanya ketika dihubungi hari ini.Jasad warga emas itu dihantar ke Unit Forensik Hospital Sik (HS).Kes disiasat mengikut Seksyen 41(1) Akta Pengangkutan Jalan (APJ) 1987.


PKTK Taman Sri Muda mulakan operasi, urus bencana lebih proaktif

SHAH ALAM, 9 November - Pusat Kawalan Tempat Kejadian (PKTK) di Taman Sri Muda, Seksyen 25, Shah Alam, Selangor telah dibuka dan diaktifkan bagi menguruskan segala kemungkinan banjir di kawasan berkenaan.

Menteri di Jabatan Perdana Menteri (Tugas-Tugas Khas) Datuk Dr Abdul Latiff Ahmad berkata pusat tersebut akan beroperasi secara 24 jam sebagai persediaan pengurusan bencana daerah dalam mengurangkan risiko dan mudarat yang mungkin akan berlaku.

Katanya, penubuhan PKTK juga berasaskan kepada amaran awal yang diperoleh daripada Jabatan Meteorologi Malaysia (MetMalaysia) dan data yang diberikan oleh agensi berkaitan antaranya Jabatan Pengairan dan Saliran (JPS) di titik panas kejadian banjir yang telah dikenal pasti.

“Di seluruh negara ada hot spot masing-masing, tapi pengalaman lama mengajar kita bagaimana nak urus bencana dengan lebih proaktif,” katanya kepada pemberita selepas meninjau PKTK di Taman Sri Muda, di sini, malam tadi.

Tambah Abdul Latiff, sebanyak 11 pam air disediakan oleh JPS dengan lapan daripadanya diletakkan di Taman Sri Muda dan pihaknya akan menyewa empat lagi pam bagi persediaan menghadapi banjir.


LRT laluan Kelana Jaya - Ampang Park digantung operasi

KUALA LUMPUR, 9 November -16 stesen Transit Aliran Ringan (LRT) dari Stesen Kelana Jaya hingga stesen Ampang Park digantung operasi selama tujuh hari bermula hari ini.

Lain-lain stesen beroperasi seperti biasa dan akan menamatkan perkhidmatan lebih awal iaitu pada pukul 11.00 malam.

Rapid Rail Sdn Bhd (Rapid Rail) selaku pengendali perkhidmatan LRT, Transit Aliran Massa (MRT) dan Monorel, memaklumkan langkah itu dibuat atas faktor keselamatan selepas berlaku gangguan pada sistem Kawalan Tren Automatik (ATC) Laluan Kelana Jaya, yang mula dikesan pada pukul 3.03 petang semalam.

"Pasukan kejuruteraan dan teknikal Rapid Rail, dibantu pihak Thales Group di Canada selaku pengilang peralatan asal atau OEM, giat menjalankan siasatan bagi mengenal pasti punca sebenar gangguan tersebut.

"Setakat ini, apa yang diketahui adalah terdapat gangguan kepada komponen elektronik sistem kawalan tren automatik atau ATC yang menyebabkan kehilangan signal diantara pusat kawalan dan juga tren. Ini menyebabkan tren-tren tidak dapat beroperasi secara automatik diantara Stesen LRT Kelana Jaya dan Stesen LRT Ampang Park," katanya menerusi kenyataan.

Satu taklimat dan sidang media mengenai perkembangan terkini dijadual akan diadakan pagi ini.


Peralihan ekonomi kitaran pastikan pengurusan sisa pepejal lebih baik

(Ketua Setiausaha Kementerian Perumahan dan Kerajaan Tempatan (KPKT), Datuk M. Noor Azman Taibberucap pada Majlis Sambutan Hari Perancangan Bandar Sedunia 2022 peringkat kebangsaan diPutrajaya, hari ini)

PUTRAJAYA, 8 November - Peralihan kepada ekonomi kitaran mampu memastikan pengurusan sisa pepejal di negara ini berada pada tahap lebih baik.Ketua Setiausaha Kementerian Perumahan dan Kerajaan Tempatan (KPKT), Datuk M. Noor Azman Taib berkata kementerian ketika ini sedang merangka pelaksanaannya melalui pelan transformasi menyeluruh."Kerana negara kita tidak berupaya sepanjang masa bergantung kepada keadaan pengurusan sistem pepejal yang sedia ada kerana ini memberi bebanan kewangan kepada negara jadi kita perlu beralih kepada 'circular economy' di mana keadaan 'circular economy' ini dapat membantu kepada pengurusan sisa pepejal yang lebih baik, kita kena melihat dari segi ekonomi kitaran dan kitaran semula kepada pengurusan sistem pepejal yang boleh kita buat kitaran semula," kata beliau ketika berucap pada Majlis Sambutan Hari Perancangan Bandar Sedunia 2022 peringkat kebangsaan, di sini hari ini.

(Datuk M. Noor Azman Taib melancarkan sambutan Hari Perancangan Bandar Sedunia 2022 peringkat kebangsaan di Putrajaya)

KPKT juga sedang mengkaji soal insentif di peringkat permulaan serta jangka panjang sebagai galakan untuk menjayakan agenda ekonomi kitaran.Jelasnya, komitmen semua pihak amat perlu agar inisiatif dirangka kementerian dapat direalisasi dan memastikan transformasi perbandaran lebih berdaya huni dapat dicapai.


Program Rumah Sejahtera bantu golongan berpendapatan rendah di Melaka

(Melaka meneruskan inisiatif membantu golongan berpendapatan rendah)

JASIN, 8 November- Melaka meneruskan inisiatif membantu golongan berpendapatan rendah atau B40 dengan menyediakan rumah mampu milik menerusi Program Rumah Sejahtera.

Ketua Menterinya, Datuk Seri Sulaiman Md Ali berkata, untuk permulaan sebanyak 50 unit rumah dibina di Jasin dengan peruntukan keseluruhan RM5.2 juta dibawah Kementerian Kewangan.

(Kerajaan akan menanggung subsidi RM20,000 untuk setiap rumah)

Bagaimanapun, kerajaan menanggung subsidi RM20,000 manakala penerima hanya menanggung bakinya melalui pembiayaan pinjaman daripada Bank Simpanan Nasional (BSN).

Rumah berkeluasan 750 kaki persegi itu mempunyai tiga bilik dan dua bilik air.

"Kerajaan akan menanggung subsidi RM20,000 untuk setiap rumah. RM20,000 lagi akan ditanggung pemilik melalui pembiayaan pinjaman daripada BSN. Saya menyeru kepada mereka yang terpilih memiliki rumah ini agar menjaganya dengan sebaik-baiknya. Jangan dijual atau disewa," katanya selepas majlis penyerahan surat tawaran bagi projek berkenaan di Jasin.


PRABN keluar notis kesiapsiagaan banjir kilat di tujuh negeri

KUALA LUMPUR, 8 November - Pusat Ramalan dan Amaran Banjir Negara (PRABN) Jabatan Pengairan dan Saliran mengeluarkan notis kesiapsiagaan kemungkinan banjir kilat melibatkan tujuh negeri. Menurut notis itu, negeri terlibat ialah Kedah, Negeri Sembilan, Selangor, Melaka, Johor, Sarawak serta Kuala Lumpur.Di Kuala Lumpur, antara lokasi berisiko ialah Pusat Dagangan Dunia (WTC), Jalan Kuching, Kampung Baru, Jalan Pekeliling, Bulatan Dato Onn-Bank Rakyat, Bulatan Pahang, Jalan Batu Bata, Jalan Pahang dan Jalan Cheras berhadapan Ekocheras Mall.Turut terjejas ialah Jalan Cheras - Desa Aman, Jalan Loke Yew, Kepong Baru, Jalan Raja Chulan, Jalan Sultan Ismail,  Masjid Jamek, Universiti Malaya, Jalan Duta, Kampung Pantai Dalam, Jalan Dang Wangi, Jalan Maarof, Jalan Kia Peng, Jalan Leboh Pasar, stesen Transit Aliran Ringan (LRT) Bangsar, tol Lebuhraya Shah Alam (KESAS) dan LRT Sungai Besi.Di Selangor, kawasan Gombak, Petaling, Kuala Selangor dan Sepang termasuk dalam daerah yang berisiko banjir.Sementara itu, di Negeri Sembilan, daerah yang berisiko ialah Jelebu, Rembau dan Seremban manakala di Melaka ialah Alor Gajah dan Jasin; di Johor melibatkan Batu Pahat, Muar, Segamat dan Tangkak manakala daerah di Kedah membabitkan Kuala Muda.Bagi Sarawak pula, kawasan berisiko ialah Sungai Siol, Petra Jaya di Kuching.

Menurut PRABN, risiko itu berdasarkan maklumat ramalan hujan daripada model Numerical Weather Prediction (NWP) oleh Jabatan Meteorologi Malaysia dan sistem Southeastern Asia-Oceania Flash Flood Guidance System (SAOFFGS).Notis kesiapsiagaan dikeluarkan bagi membolehkan semua penduduk terutamanya di kawasan berisiko untuk berwaspada dengan sebarang kemungkinan berlakunya banjir kilat bagi tempoh berkenaan.Penduduk di lokasi berisiko disaran agar mematuhi arahan pihak berkuasa atau agensi-agensi pengurusan bencana banjir.Maklumat lanjut boleh diperoleh dengan melayari laman sesawang https://publicinfobanjir.water.gov.my, Facebook @PublicInfoBanjir dan Twitter @JPS_InfoBanjir. -BERNAMA


Persediaan banjir, parkir bertingkat di Pasar Moden Sri Muda dibuka

(Tempat meletakkan kenderaan bertingkat di Pasar Moden Sri Muda kini dibuka kepada orang ramai bagi menghadapi sebarang kemungkinan risiko bencana banjir/ Foto SELANGORKINI)

SHAH ALAM, 8 November - Tempat meletakkan kenderaan bertingkat di Pasar Moden Sri Muda, Seksyen 25, di sini kini dibuka kepada orang ramai bagi menghadapi sebarang kemungkinan risiko bencana banjir.Ketua Polis Daerah Shah Alam, ACP Mohd Iqbal Ibrahim dalam kenyataan berkata langkah itu berikutan berlaku kenaikan air di beberapa tempat di sekitar kawasan berkenaan petang tadi.”Susulan itu, penduduk di kawasan Taman Sri Muda dinasihatkan untuk meletakkan kenderaan di kawasan yang tinggi dan pemantauan sedang dilakukan dari semasa ke semasa. Keadaan kini masih terkawal,” katanya.Sementara itu, Pengarah Bomba Selangor, Norazam Khamis memaklumkan setakat ini, tiada risiko kejadian banjir dijangkakan berlaku di sekitar Taman Sri Muda, Kota Kemuning dan Seksyen 17 hingga Seksyen 24 susulan keadaan hujan lebat yang bermula pukul 3 petang tadi.”Setibanya di lokasi kejadian pada 4 petang, anggota telah membuat size up mendapati kawasan di sekitar Taman Sri Muda masih lagi hujan dan longkang dipenuhi air. Namun tiada kerja penyelamatan dilaksanakan.  “Jalan dinaiki air akibat longkang tersumbat manakala kunci air Sri Muda beroperasi. Di Bukit Naga, Seksyen 32, jalan turut dinaiki air di kawasan perumahan akibat longkang tersumbat, namun keadaan masih terkawal setakat ini dan hujan juga sudah berhenti,” katanya dalam kenyataan berasingan.

(Pengarah Bomba Selangor, Norazam Khamis memaklumkan setakat ini tiada risiko kejadian banjir dijangkakan berlaku di sekitar Taman Sri Muda, Kota Kemuning dan Seksyen 17 hingga Seksyen 24 susulan keadaan hujan lebat yang bermula pukul 3 petang tadi)

Norazam memaklumkan pihaknya turut menyelamatkan sepasang suami isteri berusia lingkungan 60-an berdekatan kawasan Sungai Semungkis, Hulu Langat kira-kira 6 petang tadi.”Pasangan suami isteri dari Ampang itu datang untuk membersihkan kebun mereka, namun terperangkap kerana air mula naik di kawasan berkenaan susulan hujan lebat. Namun kini keadaan terkawal dan hujan telah berhenti,” katanya.Norazam berkata pihaknya kini membuka tiga pos pangkalan hadapan iaitu satu di Taman Sri Muda manakala dua pos masing-masing di Batu 14 dan Sungai Serai, Hulu Langat sebagai persediaan menghadapi bencana banjir.-BERNAMA


Penduduk Pulau Perhentian bantah cadangan bangunkan projek di Teluk Keke

(Penduduk Pulau Perhentian membantah cadangan pembangunan di kawasan Teluk Keke)

BESUT, 8 November- Penduduk Pulau Perhentian membantah cadangan pembangunan di kawasan Teluk Keke yang terletak di Pulau Perhentian Besar dengan sebarang projek.

Ini termasuk pembinaan resort atau hotel mewah.

Lokasi tersebut sebelum ini sering menjadi lokasi para penduduk berkumpul, menjalani riadah, aktiviti pantai dan aktiviti sampingan lain.

Beberapa penduduk ditemui mendakwa tindakan kerajaan menyerahkan tanah seluas 104 ekar di kawasan itu kepada sebuah syarikat asing yang terlibat dalam bidang perhotelan antarabangsa itu tanpa ada sebarang perbincangan, mengguriskan hati mereka

(Teluk Keke menjadi tempat riadah untuk orang ramai)

Menurut penduduk Pulau Perhentian, Mohd Jidin Mohd Aris, " di sini menjadi tempat riadah untuk orang ramai. Jika untuk berniaga kecil-kecilan digalakkan. Pulau ini sering menjadi tempat tumpuan orang ramai bukan hanya dalam Terengganu, tetapi luar juga.Jika sebarang projek dilakukan, tempat ini mungkin menjadi lagi sesak."

Seorang lagi penduduk Pulau Perhentian, Zaharah Deraman berpendapat, "jika pembinaan diteruskan, tempat ini mungkin menjadi sempit, terutama jika pelancong ramai berkunjung ke sini."

Menurut penduduk, mereka tidak menolak sebarang pembangunan dan penambahan resort dilaksanakan, tetapi perlu memilih lokasi lain dan bukannya Teluk Keke.

Selain berharap kawasan tersebut terus dikekalkan kerana merupakan kawasan berpantai terpelihara dengan kecantikan khazanah alam semula jadi dan boleh dikunjungi oleh penduduk tempatan.

Sementara itu calon Barisan Nasional (BN) Parlimen Besut, Datuk Nawi Mohamad yang turut berkunjung ke Pulau Perhentian meminta, kerajaan negeri mendengar keluhan penduduk di pulau berkenaan.

"Penduduk tiada tempat lagi untuk beriadah, penduduk bimbang terjadi sebagaimana Pulau Redang. Mereka bimbang syarikat besar daripada luar tidak dibenarkan mengambil bahagian di dalam industri pelancongan," katanya ketika berjumpa dan beramah mesra dengan komuniti setempat terdiri daripada pelbagai lapisan usia di sini.


Kerajaan sentiasa naik taraf kehidupan orang asli

(Kerajaan sentiasa memainkan peranan signifikan untuk menaik taraf kehidupan Orang Asli)

BERA, 8 November- Kerajaan sentiasa memainkan peranan signifikan untuk menaik taraf kehidupan orang asli.

Datuk Seri Ismail Sabri Yaakob berkata ketika menjawat jawatan Perdana Menteri, beliau mengembalikan Jabatan Kemajuan Orang Asli (JAKOA) kepada Kementerian Pembangunan Luar Bandar (KPLB), ujar beliau ketika berucap dalam Program Moh Ngeteh di Kampung Ibam, di sini.

(Kehadiran Perdana Menteri disambut meriah masyarakat orang asli suku Semelai)

Terdahulu, Perdana Menteri turut menghadiri program sama di Kampung Bukit Rok.

Kehadiran beliau disambut meriah masyarakat Orang Asli suku Semelai yang ternyata teruja berpeluang bertentang mata dengan Perdana Menteri.


RM5.2 juta diperuntukkan bagi pembangunan Rumah Sejahtera

JASIN, 8 November- Kementerian Kewangan (MOF) memperuntukkan RM5.2 juta bagi membiayai program Rumah Sejahtera di Lipat Kajang, membabitkan pembinaan 50 unit rumah.Ketua Menteri Datuk Seri Sulaiman Md Ali berkata pembangunan perumahan di atas tanah disediakan kerajaan negeri itu bagi membantu golongan berpendapatan rendah atau B40 mempunyai kediaman sendiri.“Setiap rumah berharga RM40,000 seunit dan kerajaan akan menangggung subsidi berjumlah RM20,000 manakala baki RM20,000 ditanggung sendiri oleh pemilik melalui pembiayaan pinjaman dari Bank Simpanan Nasional (BSN).“Pihak kerajaan menerima banyak permohonan namun ia diberikan kepada mereka yang benar-benar layak dan memerlukan sahaja dan kita berharap rumah ini dihuni sendiri pemiliknya dan tidak dijual atau disewakan kepada pihak lain,” katanya kepada pemberita di sini hari ini.

Ketua Menteri Melaka, Datuk Seri Sulaiman Md Ali / FOTO FB SulaimanBinMdAliOfficial

Terdahulu beliau hadir pada Majlis Penyerahan Surat Tawaran kepada 50 Penerima Program Rumah Sejahtera yang turut dihadiri Timbalan Menteri Pertanian dan Industri Makanan (MAFI) I Datuk Seri Ahmad Hamzah dan calon Barisan Nasional (BN) Parlimen Jasin Datuk Roslan Ahmad.


Angka penduduk terjejas banjir di Kelantan berkurang, hanya satu PPS dibuka

(Penduduk terjejas banjir hanya membabitkan daerah Pasir Mas sahaja)

RANTAU PANJANG, 8 November- Jumlah penduduk terjejas banjir di Kelantan berkurang apabila seramai 32 orang daripada enam keluarga dipindahkan ke satu Pusat Pemindahan Sementara (PPS), setakat jam 4 petang tadi.

Ia hanya membabitkan daerah Pasir Mas sahaja.

(Fenomena air termenung menyukarkan penduduk terjejas banjir untuk pulang lebih awal ke rumah masing-masing)

Fenomena air termenung menyukarkan penduduk terjejas banjir untuk pulang lebih awal ke rumah masing-masing.

Menurut Portal InfoBencanaJKM, hanya satu PPS dibuka membabitkan Sekolah Kebangsaan (SK) Tok Deh.

Sementara itu, berdasarkan Laman Web Rasmi Public Infobanjir Jabatan Pengairan dan Saliran (JPS), setakat pukul 11 pagi, dua sungai di negeri itu mencatatkan aras melebihi tahap amaran iaitu Sungai Golok di Rantau Panjang dan Sungai Kelantan di Kampung Temangan, Machang.


RTM lakar momen bersejarah pada ASA 2022

(Ketua Pengarah Penyiaran, Datuk Che Roslan Che Daud berucap pada Majlis Apresiasi Anugerah Seri Angkasa (ASA) 2022 di Angkasapuri, hari ini)

KUALA LUMPUR, 8 November - Radio Televisyen Malaysia (RTM) melakarkan momen bersejarah pada penganjuran Anugerah Seri Angkasa (ASA) 2022.Menggondol 28 anugerah, RTM turut berjaya mendapat pencalonan 5 teratas bagi 60 kategori dengan 184 pencalonan.Ketua Pengarah Penyiaran, Datuk Che Roslan Che Daud berkata daripada jumlah itu, sebanyak 14 anugerah dimenangi untuk kategori televisyen, 13 anugerah untuk kategori radio dan 1 anugerah bagi kategori media baharu.

(Selain menggondol 28 anugerah, RTM turut berjaya mendapat pencalonan 5 teratas bagi 60 kategori dengan 184 pencalonan pada Anugerah Seri Angkasa (ASA) 2022)

"Penyertaan pada tahun ini, apa yang disebut tadi mencapai rekod sebanyak 1,500 lebih penyertaan dan RTM sahaja telah menghantar penyertaan sebanyak 953 penyertaan dengan pecahan dalaman seperti berikut iaitu 719 untuk tv 204 untuk radio dan 30 untuk media baharu," kata beliau ketika berucap pada Majlis Apresiasi Anugerah Seri Angkasa 2022 di Angkasapuri, di sini hari ini.Dalam pada itu, pengiktirafan seniwati Fauziah Nawi iaitu anak seni kelahiran RTM yang diangkat sebagai Tokoh Seri Angkasa 2022 juga membuktikan bahawa RTM telah melahirkan anak seni yang 'versatile' (serba boleh) dan berkualiti.


Tebatan banjir bakal dibina di Kampung Ibol, Baling

(Datuk Seri Azeez Abd Rahim membuat tinjauan di Kampung Ibol, Baling yang kerap dilandabanjir setiap kali hujan lebat)

BALING, 8 November - Sebuah tebatan banjir akan dibina di Kampung Ibol, Baling, Kedah bagi menyelesaikan masalah banjir yang kerap melanda kampung itu setiap kali hujan lebat.Calon Barisan Nasional (BN) Parlimen Baling, Datuk Seri Azeez Abd Rahim berkata tambatan banjir amat penting bukan sahaja dapat menyelesaikan masalah di kampung itu, malah di seluruh kawasan parlimen Baling.Bagaimana pun menurutnya, pembinaan tebatan banjir itu hanya dapat direalisasikan sekiranya pengundi dikawasan itu membuat pilihan tepat dengan menyokong kepimpinan kerajaan BN.Katanya, dengan kestabilan dan kemakmuran yang dipimpin BN bukan sahaja dapat menyelesaikan masalah di parlimen itu, malah dapat membantu keperluan rakyat di seluruh negara.

(Para penduduk di Kampung Ibol, Baling, membersihkan rumah masing-masing yang terjejasakibat banjir sebelum ini)

"Saya tidak pandai main politik hasutan, fitnah, maki cacian saya tak pandai, saya hanya memikirkan bagaimana saya boleh melaksanakan kebajikan pembangunan dalam daerah parlimen Baling," kata beliau.Katanya, kerosakan alam semulajadi di Gunung Inas menyebabkan penduduk di kawasan itu terpaksa menggunakan air yang keruh untuk keperluan harian.Justeru, sebuah loji bekalan air juga akan dibina di Sungai Limau bagi memastikan penduduk di kawasan itu mendapat bekalan air yang bersih.Kedua-kedua projek tersebut dirancang untuk dibina pada Januari tahun 2023.


Usahawan PMKS akan terus dibantu

BUKIT CHERAKAH, 8 November- Usahawan Perusahaan Mikro Kecil dan Sederhana (PMKS) akan terus dibantu dan diberi perhatian.Menteri Kewangan, Tengku Datuk Seri Zafrul Tengku Abdul Aziz berkata ia akan dapat dilaksana menerusi pembentangan semula bajet yang dijangka bakal memberi manfaat kepada usahawan mikro.Ia menerusi pemberian insentif dan kemudahan pembiayaan yang pelbagai."Fokus kita sekarang untuk memastikan mereka terus relevan kerana PMKS ini bukan sahaja daripada segi fizikal tetapi juga secara maya. "Perkhidmatan dalam talian begitu pesat pembangunannya, amat penting untuk PMKS bersedia kerana daripada segi permintaannya selepas COVID-19."Ini kerana rakyat telah terbiasa membuat pembelian secara dalam talian, penting bagi kita pastikan PMKS kekal relevan," katanya.

(Tengku Datuk Seri Zafrul Tengku Abdul Aziz)

Tengku Zafrul yang juga calon BN Kuala Selangor ditemui pemberita selepas Majlis Penyerahan Peranti Komuniti, PEDi Kampung FELDA, di sini hari ini.Beliau menyifatkan PEDi inisiatif terbaik dalam membantu mewujudkan ketersalinghubungan digital yang mampan bagi kegunaan usahawan mikro setempat memasarkan produk secara dalam talian dengan lebih baik.


Penambahbaikan BMT kepada penoreh getah akan dipertimbang

KUALA NERANG, 8 November - Bantuan musim tengkujuh (BMT) kepada kepada penoreh getah yang terkesan akibat cuaca tidak menentu akan dibincangkan, selain harga getah.Menteri Pembangunan Luar Bandar Datuk Seri Mahdzir Khalid berkata ia melibatkan bantuan sejumlah RM800 bagi tempoh empat bulan berbanding RM200 untuk dua bulan sebelum ini.

(Mahdzir bercakap kepada pemberita selepasMajlis Pekebun Kecil RISDA Makmur Daerah Padang Terap di Kampung Baru Padang Sanai, di Padang Terap)

"Kita telah bincang dua perkara itu dengan Perdana Menteri Datuk Seri Ismail Sabri Yaakob untuk jangka masa pendek dan jangka masa panjang. "Bagi jangka masa pendek, dalam bajet tahun depan kita mahu beri bantuan musim tengkujuh kepada semua pekebun kecil yang ada kebun getah untuk empat bulan yang membabitkan nilai RM800 berbanding sebelum ini selama dua bulan dengan nilai RM200," kata Mahdzir di sini. Tambahya bagi jangka masa panjang sebuah jawatan kuasa ditubuhkan antara Pihak Berkuasa Kemajuan Pekebun Kecil Perusahaan Getah (RISDA) dan Kementerian Perusahaan Peladangan dan Komoditi.Dua kementerian ini akan bekerjasama mencari formula harga lantai getah yang perlu diletak pada harga lebih tinggi berbanding ketika ini.